url: =ZSS 2: A HOIHZAW LEITHAK KHAT GEELNA - Zomi Adventist Innkuan\nLesson 2 A HOIHZAW LEITHAK KHAT GEELNA\nSabbath Nitaklam July 6\nTukaalsung sim ding: Exodus 3:7; Matt. 22:37-40; Exodus 22:21-23; Deut. 14:22-29; 26:1-11; Lev. 25:9-23.\nKamngah: “Nomau mipihte tungah phu lalo in, amau na lungsimneih kei dinguh a, nomau na ki it uh bangin, na vengte na it ding uhhi: Keimah in Topa ka hihi”. Lev. 19:18.\nHong hehpih manin, Pasian in, kizopna tuam vilvel a nei dingin minei tuam hi. Enoch, Noah, Abraham, Isaac leh Jacob te tangthu sungah, kizopna puahphat ding Pasian in deih mahmah hi.Amau mimal leh amau innkuan a dingbek hilo hi. Pasian tawh a kizop uh ciangin, thupha sanguh a, kizopna te hoihzaw in thupha tampi hawmsawn thei uh hi. Pasian in Abraham kiangah, “Thupha ngah dingin, minamlian khatin nang hong bawl in, thupha hong pia in, na min kong liansak ding hi. Nangmah thupha hong pia te, thupha kapia ding hi” (Gen. 12 : 2, 3).\nTua thupha te in, Israel minam tungtawn in hong luangding a, Messiah zong tua minam sungpan mah in hong piang ding hi. Pasian in Israel minamte piangsak a, tua minamte tungtawn mah in nasem hi. Thukham leh paidaan te pawi leh ngeina te zong amau nuntakpih dingin pia hi.\nA Za Pasian\n“Ka mite in Egypt gamah a thuaksiatna te ka mukhin hi. Amau te saltanna ah a kahna awte ka zakhin a, amau’ thuakna te ka ngaihsutsak hi” (Exodus 3 : 7). Kum 400 sungbang sal nasep tawh ngak uh hi. Pasian in a mite enkik in, Egypt gampanin paikhiatpih ding kamciam piakhin hi napi, khangkhat khit khangkhat sal mahin, milim bia te nenniam in om uh a, Pasian dai diidee hi.\nTua khit teh Pasian in lam tuampi khat tawh hong kilak hi. Thongkia taimang Moses kiangah, sawlbawk lak meikuang tawh hong kilangin hopih hi. Moses nasep masak pen dingin, Egypt gam a om a mipih Israel te kiangah paikik ding a, amau te ki nenniamna te Pasian in mukhin a, don hi cih thu gen masak ding thupia hi. Damtak in thukawng hei toto lai ding hi.\nExodus 3:16,17 simin. Hih thupuak khatbek tawh Pasian in a mite ading a geelna te a kipat ding banghangin thupi hiam? Hih Pasian kammal in nang lunsim hong koici laak hiam?\nAhih hang Pasian khawl nailo hi. Gam hoihzaw khatah paipih ding bek a, Egypt gampan paikhiatpih lel ding hilo hi. Kum 400 sung Egypt te hauhna ding teng sepsak khinzo ahihmanin, Egypt mite tungpan thaman hoih ngah teitei ding cih Pasian kam ciam hi: “Keimah in, Egypt mite muhna ah, hih mite maipha kapia ding a, note na paikhiatuh ciangin, a hawmguak in na pai kei ding uh hi” (Exodus 3 : 21). Nenniamna hun teng a bei ciangin, Pasianin hih salte minamthak in bawl hi. Pasian in amau te pen a tuam vilvel lametna dim minam a suak dingdeih hi. Pasian’ ngiimna in, a kimkot a om minamdang te mai ah, Abraham in, ama’ thupha tawh leitung mite thupha a sansak mah bangin, hih minamte’n limhoih limpha etteh cing hi dingin deihsak hi.\nLeitung ah thuaksiatna te khempeuh, Pasianin mu a, kahna awte za cih theihding bangzah thupi a, Pasian omzia bang hong hilh hiam? Exodus 4 : 31 lungngai in.\nMatt. 22:37-40 le Exodus 20:1-17 simin. Zeisu in thukham sawmte a tomlakna na muh teh, thukham khatkhit khat na teltheih sem nading hong koici huh hiam?\nThukham sawmte pen, gamkhat ki-ukna thukhun-pi te tawh kibang hi. A thu bulpi teng a pulak khit ciangin, tuateng siksan in, gam ki-ukna thukhun bawl a, mi- nam khat in dingsak hi. Khat leh khat aki it theihna dingun, thukham-kee te bawlsak lai hi. Khristian gam tampi takte in zong, hih thukhamte pan in, a gam thukham te a bawlna pen lamdang simtham hi.\nHih thukham te tom linlian mah leh, a tomcinzia pen neuseh theih ding hilo hi. “That kei in” (Exodus 20 : 13) a cihteh, “nuntakna a tomsakthei gamtatna khat peuhpeuh” a hi a, “mizawng, thuaksia te awlmawhlohna” cihte kihel hi (Patriarchs and Prophets laimai 308). Tua mahbangin, “gu ke’n” cihteh, “salkhawi, galsim, galmat” cihte hi a; “thaman piak ngiatngiat ding” Topa’n deih hi. “Mikhat i theihlohna, thanemna, leh tuahsiatna te tungah meet-sawmna” cihte kihel hi(Patriarchs and Prophets laimai 309).\nEi leh ei, sia kei hang e, peuh i kici kha ding hi. Mithahna, guktakna ah khut khial i hih kei nakleh hoihpeuh i cikha ding hi. Ahih hang, Zeisu in, thukham a gen ciangin, na neunocik khat hihlohna zong thukham picing saklo ci hi. I ngaihsutna, i lunggulhna leh septuak i seplohna te zong, thukham palsatna (Matt. 5 : 21-30) hi ci hi.Thukham sawmte hoihtak a kemcing minam cih ngaihsun in. Lawpna tawh Pasian it a, khat leh khat a ki it minam hipah hi.\nBanghang in, Thukham te toi ngaihsut pahpah i hi hiam? Inuntakna sungah a zaizaw nuntakpih theih ding te awlmawhlo kha hihang. A toi muhte in banghangin nuntakpih theizaw hiam?\nSalte, Meigongte, Tagahte, Gamdangte\nExodus 23 : 9 sim lecin, Israel te a ding Pasian thupuak bang om hiam?\nSalpan a suakta tuung Israel te’n, nenniam hihna, bawlsiat thuakna leh mival hihna cihte tel mahmah uh hi. A suahtak uh ciangin, amauommun ngei mangngilhloh ding Pasian in deih hi. A gupkhiatna thu mangngilhloh na’ngin, Paisan pawi bawlsak hi. “Salsuahna Egypt panin, Topa in vangliatna tawh, kote hong paikhiatpih hi” (Exodus 13 : 14).\nExodus 22 : 21-23simin. Amau, sal a hih ngeina dungzui in, minamthak a suak uh ciangin, a dinmunlui phawkkik ding banghangin thupi ding hiam?\nPasian in, a thukham teng a piak khit ciangin, tawmvei tak gamdai dide a hih manin, Pasian in Moses tuamsap in, hih thukhamte tawh kizui a nuntaktheih ding dan hilh sitset hi. Biakbuk alamding lai un zong, salte tungah gamtat dingdan amau thuak ngeisa te tungtawnin, khawkpi(chapter) thum dim bang hilhcianna pia hi. Gitlohna tawh kisai thukham, neihsa tawh kisai thukham, nisim tat leh heekdan tawh kisai thukham, thukhen zumpi leh thukhen mang khawng hong nei toto uhhi (Exodus 21 – 23).\nMinam thak sungah, khuami te thukham, khuapua mi thukham, cihte kician mahmah hi.Tuabang mite simmawh theilo ding, annek tuidawn nangawn zong, vang omtak mah in, ansangh cihkhawng zong kaikhawmsak hi. Tuabang a mi namdang te a ding vaihawmna pen tanglai in omngeilo hi. Tuni in zong, midangte tung thupha bawl ding cih zong a phawk meello tampitak om hi.\nMi thuaksia te tungah hehpihna na neitheih tuam na dingin,na phutkhakngei bang thu khat peuhpeuh a om hiam?\nSawm ah Nihna\nChristian tampi takte in, Laisiangtho cihbangin sawm a khat pia uh hi. Malachi 3 :10 sung hipen a, a ngahsa te sungpan Sawm ah Khat tawh Pasian’ na semkik ding cihna hi. Hih sawm a khat te ki aapkik a, pawlpi simin, tua sawm a khat te lungdam thu tangko na’ngin zatna’ngthukhun kipmahmah te neiciat uh hi.\nLev. 14 : 22-29 sim lecin; sawm a khat aapkikna a thu bulpi in bang hi ci hiam?\nMawhzolna khat bel, sawm a khat aapkik leng kicing pah hi cih thu hi. Israelte tungah Pasianhilhna bang hi leh, sawm a khat pen a kipatna hipanlai ci hi. A ki ettelna khatah,Israel te’n a kumkhat sumlut sungpan Seh Li suah seh khat, ahih keileh, sawm a thum dong bang pen, Pasian nasem Siampi te leh mizawng te piasak uh hi. Laisiangtho siam pawlkhat in, gamdang mite, tagah te leh meigong te a dingin Sawm a Nihna ci hi.Mite in amau sepsa te tungah anlakna om ding a, Pasianin zong thupha hong pia ding cih kamciam hi. Thupha sanglo zaw deuh te zong manngilh lo ding ci hi.\nKumsim in hih te pen biakbuuk pan kizeek khia ding a, kum thumsim in bel, a tuam vilvel in, a kimkot a omte tungah hawmsawn lai ding hi. Hih anlakpawi ah, a ki mangngilh baih mahmah khatpen : “Sawm a khat piakkum a hi, a kumthumna kum in, amaute in na khuapi sunguh ah, anne in gilvah in a omtheihna dingun, Levi mite, pemta te, pa neilo te leh meigong te uh tungah na pia un” (Deut. 26:12).\nPasian lamlakna mah bangin, Israel tate piakkhiat sum leh pai te pen, mizawng cimawhte panpihna in kizang a, Pasian thupha leh hehpihna a san dandan uh leh mite’n amau phawkna dandan in a piakhia uh hi.\nDeut. 26:1-11 simin. Topa’n bang gen hiam? Mizawng tagah te piaknop na’ng lungsim bang ci zat theih ding i hi hiam?\nInn leh leitang bangmah a nei vetlo Israel tate in, Kamciam Gam tunding ngaka ombek a hi uh a, leitang te la pheiphei in, minam khatin ding ding’ cih Pasian’ geelna ahi hi. Joshua in makaih in, a behbeh, a innkuankuan in, leitang hawm diim diam ding cih Pasian deihna ahi hi.Hauhna te, hamphatna te leh na bulpi te khempeuh pen, mihau tawmno’ khut sung tung lel ding cih zong Pasian in thei khin hi. Bangkua haksatna te, cidamlohna, teelkhialhna leh kamsiatna khat peuhpeuh hangin, leitang neite’n a zuak uh leh; tua innkuan in cikmah hunin leitang neingei nawnlo ding hita hi.\nPasian in, leitang peuhmah zuak theilo ding; zuaknop leh “Jubilee kum” ciang bekin zuakthei ding, Jubilee kum a tunteh, a neiluite aapkik ding: ban ah, a kizuak leitang peuhmah, a zuakpa tanau khat peuhpeuh in, ut hunhun in tankik thei ding ci hi. Pasian in “Leitang pen keima-a’ ahih manin, neihsuak dingin leitang kizuaklo ding hi. Bang hang hiam cih leh note pen kei tawh a omkhawm khualmi leh pemta te na hi uhhi” (Lev. 25:23) ci hi.\nLev. 25 : 8-23 simin. Hih thukhunte kizang peuhmah leh, i kimkot mipi a koici kikheel tam? “Khat leh khat na ki simmawh kei ding uhhi” a cih phadiak bang e?\n“Pasian piak thukhunte pen bel, mite liangko kikim theihna’ng ahi hi.Kum sagihna Sabbath Kum leh Jubilee Kum te pen; a kikal lakah a ki peelkhial khempeuh puahphat na’ng kum a hihi” EGWhite, Patriarchs and Prophets, laimai 534.\nLai Siangtho thukan taktak te’n bel, hih thukhun te kizui maw zuilo cih kician mello ci uhhi (2 Khang 36:21). Bangbang hi taleh, Pasian thukham kizui hi leh, leitung ah hibang thute omding cihna hi. Mizawng cimawh te bel, Pasian’ deihna mah bang in, ki mangngilh lo bilbel hi.\nNgaihsut beh ding: Patriarchs and Prophets, 303-314 sung “Israel tungah a Kipia Thukham” leh 530-536 sung “Pasian in Mizawngte a Kepna” cih thulu te tawh EGWhite laigelh sim in.\n“Moses in thukham a piakkhit nungsang, mizawng-te tungtang thukham Pasian piakte lakah zong a lamdang zaw tuan bangmah omlo lel hi. Pasian in a mite thupha tampi pia ding ci napi, mizawng om vetlo ding hi zong cituanlo hi. Na gamsung vuah mizawng kitatsat ngeilo ding hi cizaw hi. Hehpihna, citna leh thupha bawlna nei mite zong tatsatlo in om ding hi. Mite in kamsiatna, damlohna, neihsa mansuahna cihte thuak uhhi. Pasian hilhcianna bangin gamta peuhmah le uh bel, khutdawhngen leh anneilo cihte om ngeingeilo ding hi” (EGWhite, Patriarchs and Prophets, 530-531).\n“Hih thukhunte pen azawng ahau liangko kim in thupha santheihna ding hi zaw hi. Huaihamna te le ki-liatsakna te beisakin, khantoh na’ng lam zongzaw in, mi deidan neilo a deihsakna tawh, lawmleh gualhoih bawl in, ki makaihna kipsak ding hi. Mi khempeuh a kizom bikbek i hi a, midang phattuam na’ng i bawl peuhpeuh, ei thupha sanna hipahpah hi” laimai 534, 535.\nIsrael te minamthak in dintheih nading Pasian geelna te, thukhun te khempeuh lakpan a bangpen in na lungsim hong lapen hiam?\nA mite a piak thukhamte in, a thanempen na munte Pasian in ngiim cih na koici theihthei hiam?\nHih thukhun te telsiam in i zangthei ding hiam? A koipen in tuhun a ding in kilawm nasapen hiam? Israel te a dingin a nisim nuntakna vuah a zatding uh a hih manin bang thu thupi mahmah i sin theih ding a om hiam?\nTomkaihna: Israel mite thuaksia in akahna awte Pasian in za a, gumkhia hi. A ki mangngilhcipsa te leh a thanempen na te uh puahpha kik in, thupha sang minam thak khat a bawl ding a Pasian in a sapna ahi hi.\nZSL 2: Laisiangtho’ Bulpi le Pianzia\nPrev post 2. A Dupvom Deedaa Mitgeii Nihte\nNext post Problem of Jesus 18 years


timestamp: atn

url: =Pusuana 28 (Exodus 28)\n1“Na suapuipa Aaron le a tapa Nadab, Abihu, Eleazar le Ithamar te sam in. Keima tungah thiampi na a sep thei natu in Israel mihingte sung pan tuamkoi in. 2Na u Aaron sia a vaang nei natu le a etlawm natu in thiampi puan vawt sak in. 3Keima atu in a thiangtho thiampi na a sep thei natu in thiamna ka piaksa khutthiamte theampo samin Aaron ii puan khui tu in sawl in. 4Amate in awmdal khat, ephod khat, puantual khat, pha tak kizeam laktong khat, dial khat le kawngkhau khat a vawt natu in sawl in. Amate in ka thiampi na a sep thei natu in khutthiamte in na suapui pa Aaron le a tapate atu in hi thiampi puante khui sak tu ahi hi. 5Khutthiamte in vancii, a sannum, a san samul, khamkhau le puankaang neal puanphate zangh tu hi.\n6“Amate in ephod sia vancii, a sannum, le a san samul, khamkhau le puankaang neal puanphate taw vawtin, pha takin zeam tu hi. 7A kisawm thei natu in, a liangko lang le lang ah sawmna khau nii om tu hi. 8A dangte taw a vawtzia a kibang a pha tak a kitak kawngkhau sia ephod taw sakhat tu in a tungah pee tu hi. 9Suangmanpha nii la in, a tungah Jacob tapa sawm le niite min at in, 10amate suana taw kizui in a min lukte suang khat tungah at in, a dang lukte min suang dang khat tungah at in. 11Suang manpha a zeamthiamte khat in hi suangte nii tungah Jacob tapa sawm le niite min at sak in a, tua suangte kham taw a mong tuam in. 12Israel minam sawm le niite taangin ephod liangkhai tungah koi in. Tabangin Aaron in a minte a liangko tungah pua tu a, taciang keima TOPA in ka mihingte ka phawk tawntung tu hi. 13Note in kham awmsuan nii na vawt zawk uh ciangin, 14kham ciitak taw a kivawt zam nii a, a kipheak khawm khi ngui nii vawt in, tua khite sia kham awmsuan taw na khii khawm tu uh hi.\n15“Pathian deina heak thei natu in, a kizangh awmdal khat Thiampi Saangpa atu in vawt in. Tua in ephod taw kibang in a kivawt a kizeam hi tu hi. 16A tung a phei a kikim thep nii in kithep tu a, letmat kua sau letmat kua zai hi tu hi. 17Tua tungah suangmanpha ngual li in na suan tu a, ngual khatna ah ruby, topaz le garnet suangte hi tu hi. 18Ngual niina ah emerald, saphire le diamond suangte; 19ngual thumna ah turquoise khat, agate khat le amethyst khat; 20le ngual lina ah beryl khat, carnelian khat le jasper khat hi tu hi. Hite kham awmsuan sungah kisuan tu hi. 21Israel minamte taangin Jacob tapa khat tek ii min a ki at suang sawm le nii na koi tu hi. 22Awmdal atu in khauhual taw kibangin a kipheak khawm kham ciitak khi ngui vawt in. 23Khamkual nii vawt in, awmdal tung sang kinghte veve ah suan in. 24Tua kham khauhual te nii sia, a kual te nii tungah khit in. 25A khauhual ii mong te nii sia awmsuan te nii tungah khit in a, taciang ephod ii liangkhai maisang ah thua in. 26Taciang khamkual nii vawt in, awmdal a nuai kingh veve ephod mong sung sangah suan in. 27Khamkual nii vawt in, ephod maisang liangkhai nuai ah khitin pha tak a kitak kawngkhau tungah sawm in. 28Kawngkhau tungah pha tak a om thei natu le awmdal a kol ngawl natu in, awmdal khaute ephod khaute tungah khau vancii khat taw sawm khawm in.\n29Keima TOPA in ka mihingte ka phawk tawntung natu in, Thiangtho Mun ah Aaron a tum ciang Israel minamte min a ki at awmdal silh tu hi. 30Tabangin ka omna thiangtho mun ah Aaron hong pai ciang a ken thei tu in ama awmdal sungah Urim le Thummim koi in. Israel mihingte atu in ka deina a heak thei natu in tabang hun ciangin tua awmdal ama in silh tawntung tu hi. *28:30 Ngam 27:21; Thkna 33:8. Ezra 2:63; Ne 7:65.\nA Dang Thiampi Puante\n31“Ephod tungah silh tu puantual sia vancii samul siuseu taw kivawt tu hi. 32Lu thun natu a hawng om tu a, tua a hawng kiimkot sia a ek ngawl natu in a kitak sa khui bangin kikhui khawm tu hi. 33-34A nuai kiimkot vancii, a sannum le a san samul te taw a kivawt talee nga te khamdaak taw a ki thatheak in zeam in. 35Aaron in thiampi na a sep ciang tua puantual silh tu hi. Ka omna Mun Thiangtho ah ama hong pai ciang ahibale a pusua ciang daak nging kiza tu a, ama kithatlum ngawl tu hi.\n36“Kham ciitak taw kizepna takma khat vawt in a, a tungah ‘TOPA Atu A thiangtho’ ci in at in. 37Tua takma sia lu tuamna mai ah khau dum khat taw khit in. 38A mihingte in biakpiakna a vawt ciang khialna pawlkhat a vawt hial zong, Israelte ii kei tung hong piak biakna theampo ka san natu in Aron in tua takma sia a tal ah suang tu hi.\n39“Puankaang neal khaupha taw Aaron laktong le lu tuamna takin, a pha mama a kizeam kawngkhau khat zongh vawt in.\n40“Aaron tapate ii vaang nei natu le etlawm natu in, laktong, kawngkhau le lukhu vawt in. 41Hi puante na upa Aaron le a tapate silh sak in. Taciang amate in ka thiampi na a sep thei natu in kipsakna le aapna in olive thau taw zut in. 42A ci a sa a kimu ngawl natu in a kawng pan a pheizang ciang a pha ngoaipuante khui sak in. 43Aaron le a tapate in a sealno teng a kimu hu in, thalupna a thuak ngawl natu in ka omna Puanbuk ah hong pai ciang ahibale Mun Thiangtho ah thiampi naseam tu in biaktau hong neak ciang tua ngoaipuan teang tawntung tu hi. Tua in Aaron le a suan a paalte atu in a zui tu ngeina kip ahi hi.


url: =Pasian’ Hong Itna | Zomi Lyrics Directory :: Zomi Music and Songs Pasian’ Hong Itna | Zomi Lyrics Directory :: Zomi Music and Songs\nPasian’ Hong Itna\nFrederick M. Lehman (1868-1953) Frederick M. Lehman (1868-1953)\nMun khempeuh-a a kideih mahmah hih la pen Germany gamah 11th century lai-a kiphuak Jewish poem khat tungtawna kiphuak ahi hi. Hih la a phuakpa Frederick M. Lehman in 1948 kumin laihawm sung khatah hih la “Pasian’ Hong Itna” a kiphuahna thu a nuai-abangin gelh ngei hi.\nTua hun ma kum 50 lai pawl, a nasep kipat cil lamin, America gam nitumna laizang pawlah, evangelist khat in a thuhilhna hih la taang nunung pen tawh khum hi. Ngaih mahmah-in thuk mahmah ahih manin kiciamteh tek hi. Lehman in zong ciamteh hi.\n“California lam tungin hun-awng tawmkhat a ngah ciangin tua la taang thumna tawh kisakhawm dingin a taang dang nihte leh a sakkik phuak hi. Tampaza tui thawl koihna singkuang hawm khat tungah laidal them khat tunga a gelh ahi hi.\nA taang thumna pen Jew-te laphuaksiam khat-in tuma kum 1,000 lai-a a phuah hi a, Gentile laphuaksiam F. M. Leman in 1917 kuma a lai ciaptehna sunga a kep ahi hi.\nHih la a Jewish la-in Hadamut kici a, gual nih ta a pha lavui 90 pha hi. Acrostic (ABC malte khiatna nei-in kigual-a kiphuakte) a kiphuak hi a, a phuakpa’ min mahmah a khupna lamah kihel hi. 1096 kuma Rabbi Mayer in a phuah ahi hi. Amah Germany gam Worms a Jew-te’ kikhopna-a la makai Isaac Nehorai’ tapa ahi hi.\nTua poem pen khen nih kisuah thei hi. A masa lamah Pasian pen leitung ukpa, vantung mite a kipan na khempeuh a piangsak Pa ahihna a kiphatna kimu thei hi. Israel mite Pasian’ teeltuam mite ahihna zong tua la sungah kihel hi. A khen nihna ah Pasian’ teeltuam Israel mite leh mi nam dangte a kinialna kimu thei a, Pasian’min a siantho nadingin hih mite in a khang a khangin bawlsiatna thuakin, thahna nangawn a thuakna uh na gen hi. Jew-te in amau’ biakna nusia-in mi namdangte tawh kibanga a om nadingun mi namdangte in a hanciamna uh zong kigelh hi. Ahi zongin Israel mite in hih leitungah muhdahna leh suksiatna a thuak uh hangin hong tung ding leitungah amaute’ Pasian in Ama’ minthan nadinga a teelsa minamte a hihna uh laktel ding hi, cih a upna hangin tua bang mi nam dangte’ hanciamnate a man lohna uh zong kimu thei hi.\nTua Hadamut sungah hih la phuakpa in a gen nalamdang khat zong kimu thei hi. Tua na lamdang tawh kisai-in ngaihsutna nam thum bang om hi. A masa-in tua na lamdang pen Thukham Sawm kipiakna a gen nuam hi ding hi, ci-a ngaihsun pawlkhat om hi. Tua hang mahin Shavuot Pawi (Nipikal Pawi, Paisan Pawi pan nipi kal sagih) ni masa ni-in Thukham Sawm a kisim ma-in hih la kisim den hi. Ngaihsutna a nihna ah bel, tua nalamdang pen bang hiam cih lian kithei lo hi, ci-a ngiahsutna ahi hi. A thumna ah, Worms khua-a piang na lamdang hi ding hi, ci-a ngaihsutna ahi hi. German priest khat in Jew-te’ siat nading gen hi. Kumpipa in tua pa’ thugenna langah amau leh amau a kihuut theih nadingun taangmi khat a teel nadingun Jew-te sawl hi. Tua Jew-te’ taangmipa a gualzawh leh a minam bupun kithat lo ding hi, ci-in thupia hi. Jew-te’ langa thugen pa a gualzawh leh Worms khua-a Jew khempeuh kithatmang ding hi, ci-in thupia hi. Jew-te’tell taangmipa gualzo bilbel-a Worms-a Jew-te in thahna thuak lo uh hi.\nHih Jewish poem sung buppi ah Ama’mite’ tunga Pasian in a neih tawntung itna leh lunghihmawhna kilang mahmah hi.\nTuipi khempeuh laitui hi-in,\nVantung khempeuh laidal hi leh,\nSingkung khempeuh laikung hi leh\nPasian hong itna gelhsak leng,\nTuipi hong bei ding hi,\nVantung dimin i gelh zongin\nKicing zo lo ding hi\nFrederick Martin Lehman pen Nazarene pawlpi kem sia hi a, a khantawn-in Indiana leh Illinois state-te ah nasem hi. 1911 kumin Kansas khua ah kituah-a, tua lai-ah Nazarene Publishing House phuan hi. 1953 kumin Pasadena, California ah si hi. A khan sungin poem tampi phuaka, Songs That Are Different kici labu volume 5 khenkhia hi. 1919 kuma a khet volume nihna ah hih “Pasian’ Hong Itna” la kihel hi. A thu a aw a cinga a gual taktak bel Lehman’ tanu, Claudia (Mrs. W. W. Mays) ahi hi. Nazarene Publishing House ah tawlpi khat sung secretary sem ngei hi.\nHih la “Pasian’ Hong Itna” pen a beisa kum tampi lai-a kipan gospel musician peuhmah in nakpi-a a zat uh la khat ahi hi. Tuni dongin labu kici tengah kihel kawikawi hi.


url: =Global Buanli Family: Tulaai Leitung Thuthang Tuamtuam Updates August 12,2013\nTulaai Leitung Thuthang Tuamtuam Updates August 12,2013\nTulaai Leitung Thuthang tuamtuam Updates August 12, 2013\n· Kawlgamsung ah Laaigelhsiam minthang mahmah leh thuthangpu ahi Maung Wan Tah kum 68 Yangon khuapi withorijah Zatopi ah tuap natna tawh 8/11/13 zingsang nai 6:15 in si ta hi.\n· Kawlgamsung a alian penpending Vanleengtualpi Pagu huam Hantawady International Airport lamding in gamtampi tak in kawlkumpitung ah angetna lakpan S Korea gam pan Incheon International Airport Corp (IIAC) te lamptheihna kipia hi ciin Kawlgam Vanleenglam zalianten 8/11/13 ni in genkhia uhhi.\n· Karen minma gaalhaangte ni a 63 veina USA gam Indiana state Fort Wayne khuapi ah 8/10/13 ni in nasiatak in bawl uh a Kentucky,Ohio leh Indiana state te pan mi paizihziah ahihman in mipi 10,000 vaalbang pha hi. August 12 niding hinapin Mipi mani peen a kibaw hi ci in pawi makaaiten genkhia uhhi.\n· Vantungpan thukizaakna thutuamtuam ngahtheihna Seattleite vaaihawmna China leh Kawlgam kipawlkhawm in zanghkhawmding in 8/9/13 ni in Yangon khuapi Sadona Hotel ah thukimna suaikaihna nei uhhi.\n· Indonesia gam Jakarta khuapi a om Kawlgam palaai zumpi ah Nung May kha sung a bomb puakkhamsakding a avaaihawmpi minih kimankikta hi ci in Indonesia palikte in 8/12/13 ni in Jakarta Globe thukizaakna ah pulaakkhia uhhi.\n· Kawlgam sung ading a UN mihing zaleenna panlapu (Thomas Ojae Quintana) ni 10 sung kawlgam ah taamding in 8/12/13 ni in kawlgamtungta a amasapeen khualzinna Rakhaing state pan kipan pah hi.\n· Philippine gam Saklam Luzon tuikulh Tung ah 8-12-13 Ni in Typhoon kici huihpi nasia tak numg ahihman in gun kuang tawh ngasa beng laaitak mi 23 mangthang hi ci in Philippine thunei te in genkhia uhhi.\n· Pakistan gam Karachi Khuapi sung ah 8-11-12 nizaan Inn ah Amau le Amau a abilh uh Pakistan-Zozu adawnnahaang un mi 14 zato Kipuak a mi8 8-12-13 Ni in zato pan si in 6 zato ah Lun laai hi.\n· USA gam I President Lui khat ahi President Ronald Raegan President asuah theihnading a campaign pan huhto in a mimuan mahmah Advisor dong asuak William P Clark Kum 81 ateenna Central Florida ah 8-10-13 Ni in Sita hi ci in Atapa Paul in 8-12-13 Ni in genkhia hi.\n· Pasian Kamciamsa om mahbang In mun khat khat te ah gaal Tung in Mun khat khat te ah tuicin, zinliing cihbang in Pasian kammal ongtangtungtung ta hi, New Zealand gam ah 8-12-13 Ni in 6.0 magnitude ahaat zinliing a , Indonesia gam Saumlaki tuikulh dung to ah 8-12-12 Ni mah in 6.4 magnitude ahaat Zin ling ziahziah hi. China gam Wangda tuipi Saklam teng ah zong 8-12-13 ni in 5.2 magnitude ahaat zinlinna in nawk ziahziah hi.\n· Thailand gam Roi Et's Chaturaphak Phiman district pan Bangkok kikawmna highway Pi Tung ah Khual gamla Zin Bus pikhat leh Lorry PI khat 8-11-13 ni in kiphulkha in Lorry hawlpa Kum 38 sipah in Adang mi 11 Liam uhhi.\n· USA gam Chicago Khuapi sung Central Avenue/Irving Park ah 8-2-12 zingtuung in migilokhat in miphialkap in numei naupangno Kum 4 khat leh anu le apa naakliam mahmah uhhi. Chicago Khuapi peen Lian mahmah ban ah Nakheempeuh akicinna munkhat ahihman in a hoih lah tam in Asia lah tam mahmah hi. Friday ni pan tuni ciang mi kikaap lum 4 pha Ta in akikaapliam 25 pha zen hi.\n· USA gam te in leitungbup a om US Palaai zumpi te khakcip in Al Qaeda migilo te abenkhit ciang Yemen gam a kibusa Al Qaeda migilo makaaipi Nasser al-Wuhayshi in asawtlo in Leitung gam tuamtuam a thongkia Al Qaeda Islamist gaalkaap te ka khahkhia ding hi ci in 8-12-13 Ni in taangkokhia hi. 8-10-13 Ni in zong Al Qaeda migilo te leh Yemen gaalkaap te kikap uh a Yemen gaalkaap 5 si uhhi.\n· Israel leh Palestine gamnih Kilemna nithum in asapni 8-11-13 Ni in Israel ten Palestine tekiang pan asuh uh gam Jerusalem Khuapi nung to teng leh West Bank toteng ah Inn 800 alam nuampeuh in thu ongzasak un ci in 8-11-13 ni in taangko ahihman in Palestine mipi lungkimlo in lungphona West Bank ah Nei uh a mi 11 Israel gaalkaap ten man uhhi. Hih thu hang in Israel-Palestine gamnih kilemnading lungzin Huai sak mahmah tuam hi.\n· India gam te in China te Hupi daal nading leh gamdaal nading in Gaal Vaanleeng 36 apuathei INS Vikrant kici Tembawpi khat lam kipan Ta a $5 Billion bei in 2018 ciang kizo siangta ding hi ci in Defend Minister AK Anthony in 8-12-13 Ni in taangkokhia hi. Leitungbup ah India te Hih bang Tembawpi anei gam 5 nading ahihi.\n· USA gam Center Florida sung ah Gualnop tawlngak na inn that thum khat Sinkhole kici leinuai kamka in 8-12-13 ni in valh a inn kicim mang hi. Pasian hehpihna tawh mi 20 bang agiah laaitak himah leh miteng taaiman in asi Aliam Kuamah omsam Lo uhhi.\n· Israel gam te in Israel leh Palestine gam Kilemna mahonna hang a khah khiatding a athukim na uh tawh kizui in amasapeen Palestine thongkia mi 26 te I Amin taangkokhiatna 8-12-13 Ni in neita uhhi .\n· USA gam Tennessee State Cocke County ateeng Jaleesa Martin akici mivom numei khat in tuma kha 7 laai in tapa khat Nei a a minding in Messiah ci in phuak hi. Cocke County court te in Sam uh a Messiah peen Jesu minbek ding a kibawl khol ahihman in nalaih kuul cih thu Pia uh ahihman Jaleesa lungkimlo in appeal a bawl kik leh court ten 8-12-13 Ni in Laih ngeingei kul ding thukhen uh ahihman Messiah pan Martin ah lungkimlo pipi in Laih Mai hi.\n· USA gam Michigan state Van Buren County leh Adang county 4 te ah 8-12-13 Zan in huihpi nasiatak nung ahihman in inn le Lo mei te Sia a mipi 2,000 Taang bang in mei neilo in ci mawh in om ngilhngelh Mai uhhi.\n· Laaimal kikhialkha a omkhaak aleh ngaihdam bawm ah ongna khiatsak un cin kongthuum hi.\nPosted by Thang Khawm Pauzomi at 12:51 AM


url: =Makaihzia Nam Nih\nZomi sungah makai a sem tampi kiom a, zong kimakaihzo mahmah hi. Makaih zo lua liangin kitaalkaih phialphial zong om leh kilawm dekdek thei hi. Makai nam nih om kici a, khat pen kiniamkhiat taka a makaihte ading sem ahih kei leh a semsuah makai (servant leadership) hi in khat pen a ukcip kawma makai sem ahih kei leh a nengcip makai (serpent leadership) ahi hi.\nA semsuah makai in bel a makaih mite hansuah in thapia in lawpsak in tawsawn den hi. A siamtawp uh, a theih tawp uh, a hih theih zah uh a sep zawh nading, a sep utna dingin pattah den hi. Mi khempeuh ngaihsutna leh hoihsak bang hiam ciin thudot bawl den a, a muhna uh leh a theihte uh zong thupisimsak in a zui khinpah kei zongin lei denna pahpah lo hi. Amau thu a kilak loh hangin a seppihte in tua bang makai tawh sepkhawm nuamsa in kikup ciauciau, kidot ciauciau leh tutkhawm liliai a nasep pen kha lianga lei kidenna pahpahte sangin nuamsazaw thamtham uh hi. Tua banga kikup liailiaina mun ah makaite leh makaihpihte, mipite in a sunmang uh a lunggulh uh suakta takin pulak ngamin 'khentatsa' bek zuih cih omlo hi. Tua manin a makaipa uh pen u bang, pa bang, nu bang, sia bangin en theiin a thumang uh hi.\nA ukcip makai namte in a tunga tawh kilehbulh linlian hi. A hehna a thangpaihna leh a deih bang a kiseploh ciangin a nuaia te tungah tu in hansuah, ko, samsiat phialphial in awsang tawh hawk baba pahpah hi. A kim a kianga singkhuah suangtum manin lei a denna, a tup man tum, a suih man sui, a nawk man nawk in humpi lungham bang vompi halung vei bangin gamta a, a nuaia teng tawpsak ding, khawlsak ding in phin gawp pahpah hi.\nA semsuah makai leh a ukcip makai namte a kibatlohna pawlkhat hih bang hi.\n1. A semsuah makaite in a seppihte muangin amau muanna zong ngah a kihotheihna leh thu kikup theihna hoihtak nei uh hi. Kiho theihna leh kikholhsiamna hangin kizahtakna leh kimaingapna khangsak a, sepkhawm a nopna leh a lawpna uh khangsak in matutna ding lawptak in nasem khawm sak hi. A ukcip makai namte in bel kuamah muanglo in amah bek kimuang in mite hawmthawh a, amah a kimuan zahin a seppihte in na muanglo kiukiau thei uh hi. Lauh mana thumang bek khawng hi thei in a zahtakna uh tawh a thu mang hilo zaw hamtang hi. Kimuanmawhna leh kitotna piangsak in kikhenna leh kisiatna, kinopmawhna lianpi piangsak hi.\n2. A semsuah nuam makaite in mite itna lungsim takpi tawh makaih in a kisam bangin sem hiathiat uh a, kiniamkhiat in mite deihsakna takpi nei uh hi. Mimal nasepna bek khual hilo in mimal nuntakna mailam dongah a hoih in a pianna dingin khualtoto zo lai hi. A nasepna vuah a nopsak ding ban vuah a mimal nuntakna uh zong a lawhcing hidingin deihsakna tawh pattah thuah lai uh hi. A ukcim nuam makaite in bel ama ankuang leh a ma pakan bek ngaihsut in nei a, ama minphatna ding leh ama min kidawkna ding banah a za khanna ding ciang lel tawh nitumsak den hi. Ama angsung thei in mite muan leh muanloh sangin ama mimal lungtup a tun ding leh tunloh ding patauhpih zaw hi.\n3. A semsuah makaite in midang itna leh zahtakna tawh a kholhpih ban ah ama hihna linlian tawh kikholhpih a, kineihtawmna om kikeuhlo hi. Tua bangmah in a seppihte leh a sepsak mipite in ama tungah a lungsim takpi uh tawh kikholhpih thei in kitheihsiamna leh kizopna kiptak kibawl thei hi. Tua banga kimuanna ah siamtawp a sem dingin mite kipiakhia ngam uh hi. A ukcip makaite in bel ama ngaihsutna leh ama hoihsakte bek mah thupibawl in midang ngaihsutna leh khuak limlim thusimsaklo in neu ngaihsutsak hi. Ama muhna leh ngaihsutna ah ama khuak hoihpen a, aman thei pen in amah siam pen a, a dangte khempeuh amah a zahin hoihzolo in a koih hi. Mite thusimlo in neubawl a, neumuh in ukcip lai hi. Mite sepkhiat om leh zong ama ngaihsutsa a sem uh hibel lel a, mite in a ngaihsutna uh pan a sep uh hisak thei mahmahlo hi.\n4. A semsuah makaite in mi khempeuh khuak kibanglo hi cih ngaihsutna nei in mi tuamtuam ngaihsutna tuamtuam kaikhawm siam uh hi. A kim a kiang uh pan ngaihsutna hoihzaw a om thei lai ding hiam ciin kanbeh zaw in mite suakta takin a lungsim uh a pulak theihna dingin muanna guang, neisak hi. A ukcip makaite in bel gul gunei bangin a pau khat om leh hap pah lian, a gen khat om leh hawksan pah lian, a kamka khat om leh a kam humcip sak pah lianlian hi. A seppihte kilausak in a seppihte linglawngna tawh nasemsak hi. Ama lungkim nading a gensiam siam a pakta zawsop hi. A hoih peuhmah ama pat hisak den a, a sia peuhmah a dangte ngawh se hi.\n5. A semsuah makaite in midangte zong makai a sem dingin pattah in sek toto a, makaihdan nangawn kisin sak hi. A khialhna uh a om leh hangsan takin gen ngamin a kisapna uh hilh ngam a, kitheihmawhbawl, kimuhloh bawl cih bang hilozaw in a hoihzaw ding lamlak in haksa taleh hilh, gen ngam hi. Mite pattah siam in a nuaiate zong a hih theih zah in kisinsak hamtang hi. Gamtat hoihte mite maiah pahtawi a, gamtat kilawmlo a om leh mite theihloh in thuhilh in tai ngam hi. A ukcip makai in bel amah sanga minthangzaw ding, amaitang kidawkzaw ding a om peuhmah leh sumit pah, khawlsak, koihkhia, hemkhia in a min kidawkloh nadingin bawl pahpah hi. Amah simloh a min neizaw, a thupi theizaw dingin kuamah khangtosaklo hi. Midangte pattah ding cih thadah amau leh amau a kipattah, a khangto nuam om taleh sawllo, thukimpih lo in nengcip, sikcip zaw lai hi. Itna leh deihsakna neilo cih bek hilo in hazatna leh itsikna tawh hawlkhia, khawlsak hizaw lai hi.\nA ukcip makaite in a tungpan in uk suk uh a, thu khauh, kam khauh leh thatang zat ding phamawhsa lo uh hi. Mite sawl ziauziau in a ut leh a deih uh semsak lel a, a sepzawh kei uh leh makai dinmun pan lakhia in a dang ama thumang ding khat lamsang lel uh hi. Ama thumang ding a om kei leh a thuzawh penpen semsak lel a, a hoih a hoihlo cih omlo ama hoihsak bang a semte a hoih hiziau lel hi. Tua bang makaihna pen tuhun ciangin kizang thei nawn phalo napi a zang mah om lai veve hi.\nTuhun ki-ukna leh kimakaihna pen mite lamsang ding, mite pattah ding, mite khangtosak siam ding cih hita a, mite a lawpsak thei, mite a kikholhpih siam, mite a lungdam sak siam, mite a thalawp mahmaha sem ziahziah thei dinga tawsawn siamte kizangta hi. Mite in a makaipa adingin a sih dongin muanhuai in a tha leh ngal, a sisan nangawn itlo in a piak ngam ding a kidem uh hi. A hoihlam in kimakaih cihna hi a, angsung theihna leh mimal kilapsangna bek hilo in mibup kilapsangna lam ah kal kisuanta cihna hi. Mi a tam lamsang siamsiam makai hoih hita a, mite a sikcip a nengcip, a ukcip nuam makaite hun kipel khin thamtham ta hi. Tua ahih manin a semsuah nuam makai hizaw inla, a ukcip nuam makai hinawn kei in.


url: =Salvage Title 2013 Victory Motorcycles Vision 2.0L For Sale in Indianapolis IN - 26837495 - SCA™\nHome Search Motorcycle Victory Motorcycles Vision 26837495\n2013 Victory Motorcycles Vision 2.0L For Sale in Indianapolis IN\nStock#: 26837495 VIN:\nYear/Make/Model 2013 Victory Motorcycles Vision\nData Last updated: 4/15/2021 19:05\n2008 VICTORY MOTORCYCLES VISION 2.0L 2\n3 d. 5 hr. 52 min.\n2004 VICTORY MOTORCYCLES VEGAS 2.0L 2


url: =Christian Hymn te’ tangthu: Zawdan Gun Gei Ah :: ZOMI DAILY\nChristian Hymn te’ tangthu: Zawdan Gun Gei Ah\nposted on 22 April 2017 at 3:00 am UTC+9:30 Lomkholna: Article, Biakna, Hymn, Zamkhatkham\nOn Jordan’s Stormy Banks (I Corinthians 15:19)\nSamuel Stennett (1727-1795)\nAdapted by Rigdon M. McIntosh (1836-1899)\nLem-etna tawh lawpna i cih Pasian’ mite’ pianzia khat ahi hi. Thuciam Lui sungah, Israel mite’ lam-et den pen ciamsa gam Canaan ahi hi. Thuciam Thak thu-ummite’ lam-etna leuleu bel, i Honpa leh i Topa tawh a tawntunga i mankhop ding ahi hi.\nEnglish Baptist minister khat ahi Samuel Stennett’ puah hih la pen 1787 kuma kikhen John Rippon’ labu Selection of Hymns sungah kihel-a a kikhetkhiat masaknapen ahi hi. “Heaven Anticipated” (Lam-et Vangam) ci-in thulu kiguan hi. Tua huna kipan a koimapeuh-a evangelical thu-ummite’ deihpen la khat-in om den hi.\nSamuel Stennett pen ama’ hun lai-a Dissenting (non-conformist) pawlte’ laka a kizahtaak mahmah thuhilhsiam khat ahi hi. Pawlpi tuamtuam-a mi khempeuh in a zahtaak mahmah khat ahi hi. Tua hun lai-a kumpipa King George III nangawn tawh kilawmta uh hi, kici hi. Tua banga evangelical thuhilhsia minthang mahmah khat cih bek hi lo-in mite a thuzawhna zangin England gamah biakna lam suahtakna a om nading leh social reforms tampi a pian nadinga a hanciam khat ahi hi.\n1727 kumin England gam Exeter ah suaka, a pa mahmah zong Baptist minister khat ahi hi. A pa in London khuapi Little Wild Street a Baptist pawlpi kem dinga sapna a ngah ciangin amah zong a pa huh-in om hi. A kum 20 pha pan hi. 1758 kuma a pa a sih ciangin amah mah in pastor sem suaka, a sih dong kum 37 sung sem hi. A pawlpi mite’ lakah English philanthropist leh prison reformer minthang John Howard zong kihel hi.\nA nasep sung tawntung hymn dawng 39 phuaka, tua hun lai-a evangelical labu minthangpen ahi 1787 kuma kikhen John Rippon’ labu Selection of Hymns sungah kihel hi. Tuni donga kisa Stennett’ phuah late lakah “Hong Hon Topa Zeisu Tal Ah” (Majestic Sweetness Sits Enthroned) leh hih la “Zawdan Gun Gei Ah” (On Jordan’s Stormy Banks) te minthang deuh hi. 1763 kumin University of Aberdeen in Doctor of Divinity Degree pia hi. Samuel Stennett in Pasian’ ading muibun taka a nasep khempeuh zo-in August 24, 1795 ni-in “Canaan gam nuam” zuanin pai ta hi.\nHih la aw pen “Promised Land” kici a, 19th century bul lama America gama kisasa traditional melody khat ahi hi. Hih la-aw tawh kisa leitung la tampi om hi. Hymn aw-a a kizat cilna bel 1835 kuma kikhen Southern Harmony labu sung ahi hi. Tua khit ciangin Southern musician Rigdon M. McIntosh in hih la aw khel-in, minor pan major ah laih-a, a sakkik behlap hi. 1895 kuma H. R. Christie’ labu The Gospel Light sungah a kihel huna kipanin tu-a i sak bang lianin kisa hi.\nPrevious: Naungek khat leisung ah aki phumzawh ni 3 ciangin ahinglai in ki mukik\nNext: Kawlgam kikhelna khuahun thak etkikna tom ~ Bob Tuangpi\nNuntakna tawh kisai theihtuak pawlkhat\nMalaysia Johor Bahru ah Kawlgammi khat kithat\nZo lote’n Zo te Zuan ~ Evan. Suang Dal


url: =HUN mahmah! ~ Hau Za Cin :: ZOMI DAILY\nposted on 26 March 2016 at 7:00 am UTC+9:30 Lomkholna: Article, Hauzacin\nLakkik theih lah hilo. Leepkholh theih lah hilo. Ut in utta kei leng amah toh ton kul…\nTunai thupiang sungah Apple Computer neipa Steve Jobs sihna in leitung zel zo mahmah hi. Ka om muana ka ngaihsut ciang amah lah mihai hi hetlo a, a sih ding a lungsim ciim kilkel in thei ding ciin ka ngaihsutsun hi. A lungsim ah thu tampi mah ngaihsun neunau ding hi cih ka phawk hi. A natna, a sih hun ding, a mailam thu khempeuh a theilo hi hetlo ahih manin a zi a ta leh a innkuanpihte banah a company mailam ding ngaihsut in nei lua ding cih ka tuatsak hi. Sih ding thei kilkel, bang ni bang hun ding cih nangawn thei phial dinga ka tuatsak ciang a nuntakna themkhat beek, ni khat beek, kha khat beek, kum khat beek sottoh theih lai leh maw a cih hun om tham dingin ka ummawh hi. Ahi zongin a HUN a tun ciangin ama khoh theih hilo, doctor te kham theih hilo, mihing pilna leh siamna in a nan zawh hilo sihna in tonpih a, a mulkimhuai leitung dahna kahna khuamial sungah tonpihta hi.\nKa nasepna ah kei sanga upa zaw khat om a, kum 55 pha ta hi. Zi nei in tapa nei a, a tapa zong tangvalta in neih leh lam sum leh pai a kisap bang a zatkhom ding nei uh hi. Mite englo in a duh ne thei in a deih lei thei a, kum khat in leitung mun tuamtuam en in nihvei ta bang innkuan in zinkhia den uh hi. “Leitungah ka hun tam nawnlo deuhdeuh ahih manin ka kikhual ding tam nawnlo hi. Tu in Master degree khat, ka lunglut mahmah khat ka sin a, ka zawh ciangin ka hun-awl neih kal in tua ka siamna tawh mite ka huh ding hi. Tuzawh kum 5 ciang kumpi nasepna pan pension ding ka hih manin ka sep nawnloh ciang ka cimphawng dinga ka sin degree hi,” ci hi. “Leitung zong khua tampi, gam tampi, mun tampi ka zin khin a, a thak, a lamdang, a lawphuai, a muhnophuai kasak tawm mahmahta, leitungah ka khiatlah ding, ka ngilhlah ding, hong thalawpsak ding ka theih tawm deuhdeuh hi,” ci a; “hong thalawpsak penpen dinga tu’n ka ngaihsut leh ka nuntakna a manpha pena ka zat theihdan ding khat bek omta hi – tua in mite phattuamna dinga nasep, mite noptuamna dinga panpih, huh leh seppih ding bek ahi hi,” ci hi.\nLeitungah mihing khatvei kipianga a piangkhia khempeuh lah a si ding vive kihi hi. Tomcik i nuntak sung i nuntakna a manpha penpen a zatdan khatbek om a tua pen mite adinga lungdamna hih ding ahi hi. Mite dahna ding, mite khasiatna ding, mite kahna dinga nuntakna zat khak pen leitungah a kamsiathuai penpen khat ahi hi cih a tunga mipilpa thugenna pan i mu hi. Leitung gam khangto leh pilna siamna a kicinna mun ah zong – neih leh lam, sum leh pai te khen lam ah lungnopna khatbek na om a, tua in – ‘mite lungdamna dinga nuntak’ na himawk hi. Bangtan mite lungdamna dingin nungta ding cih bel eima khentat theih zong hilo a Pasian khut ah om ahi hi. Na hun neih lai na nu leh pa lungdamsak in, bangtan hong nuntakpih ding hiam cih na thei kei hi. Na zi na ta lungdamna dingin hihsak in, bangtan na hihsak lai ding hiam kitheilo hi. Na mi nasa adingin sem in bangtan na semzo lai ding hiam kitheilo hi. Leitung huihsia kibehlap, tuisia kibehlap kawmkal ah mihing pumpi zong natna ginalo in hong tuam thei a, Lai Siangtho gen nuntak hun kum 60 cinglo in zong HUN hong cing thei hi.\nAhoih a deihlo omlo a, a hoih a ngaihsunlo kuamah omlo hi. Ahi zongin a hoih khempeuh kingah kimlo a natna satna in zong hong pelh khinlo hi. Bukkhuh awmna cisa cihte in hong tuam hun om thei a, khut heh khe heh neuno khat zong kituak thei hi. Tuate khempeuh in mihing nuntakna susia a, gimna supna tampi hong thuaksak hi.\nMihing ihih manin seplah bawllah tampi kinei hi. I hihzawhloh, i sepzawhlohte khempeuh Topa in hong huh ding hi.\nChinese te in ‘Pasian in Chinese te hong it pen hi, banghang hiam cih leh leitung minam khempeuh lak ah mihing tam hong piangsak pen hi,’ ci uh hi. Zomi te’n zong ‘Pasian in hong it pen hi, eite omna mun leh mual ah Ama khuavak hong puak hi’ i ci nuam hi. Tua khuavak hanga hih ciang tung ihi hi. Khuavak tawi kawma lam i pai ciangin hih ciang Ama’n hong tonpih ahi hi. Tua khuavak vantungah a om i Pa hangin i lungdam hi.\nHUN hoih i neih lai in eite hong piangsakpa bek mah adingin nungta in Ama deihna bang bek in nungta ni.\nPrevious: Na Nu le Na Pa um kei in (5) ~ Lian Tuang\nNext: US gamsung khualzinna pawlkhat – 84\nTuni in na pianthak kul hi ~ Zomi Quavadis\nLeitung daihna pupi phamzawh kumkhat nua ah


url: =Kumpi Artakzaksis kum sawmnihna Nisan kha sungin khatvei, a leenggahzu a baihsa-in a om khit ciangin la-in kumpipa ka pia a, ama mai-ah ka om laitakin ka mai a khing hi.\nAmah in, "Cina lopi-in bang hangin na mai khing ahi hiam? Na dahna khat om hi ding hi," hong ci hi. Tua ciangin lau mahmahna tawh\nkumpipa ka dawng a, "Kumpipa nungta tawntung in. Ka pute ka pate a kivuina khuapi siagawp a, a kongpite kangtum ahih ciangin maikhing loin bangci om theih ding ka hi hiam?" ka ci hi.\nTua ciangin kumpipa in, "Kei tungah bang hong ngen nuam na hi hiam?" hong ci hi. Kei zong ka lungsim tawngah vantung Pasian kiangah thu ka ngen a,\ntua khit ciangin kumpipa dawngin, "Kumpipa na lung a kim a, dik na sak leh, ka puahphatkik theihna dingin Judah gamsung ka pute ka pate a kivuina khuapi-ah nong paisakna ding kong thum hi, topa," ka ci hi.\nTua ciangin kumpipa in (kumpinu a gei-ah tukawmin), "Bang tanvei sawt ding a, cik ciangin hong ciahkik thei ding na hi hiam?" ci-in hong dong hi. Tua ahih ciangin kumpipa in ka ngetna hong thukimpih a, kei zong ka ciahkik ding hun ka gen hi.\nTua ciangin kumpipa kiangah, "Kumpipa na thukim leh, Judah gam ka tun dong amaute in hong paisuaksak theihna dingun Eufratis Gungal gamsung a uksawn mite ka piak ding laikhakte,\nleh biakinn hutna ding munmuanhuai kongpi ding, khuapi kulh ding, leh ka omna ding inn lamna dingin sing hong piaktheihna dingin kumpipa tulak a kem Asaf tungah piak ding laikhak zong, kei tungah hong pia in," ka ci hi. A dik ka Pasian in kei hong ompih ahih manin kumpipa in ka ngette hong pia hi.\nTua ahih ciangin Eufratis Gungal gam a uksawn mite kiang ka tung a, kumpipa laikhakte amaute tungah ka pia hi. Kumpipa in galkapmangte leh sakol galkapte kei hong khasak hi.\nAhi zongin Israel mite phattuamna ding a sem dingin mi khat a paina thu Horonaim khuami Sanballat leh Ammon mi sal ahi Tobiah in a zak uh ciangin nakpi takin lungkimlo uh hi.\nJerusalem khua ka tun ciangin ni thum sung ka tawlnga hi.\nTua ciangin zanin vakkhia-in mi tawmkhat ka tonpih hi. Ahi zongin Jerusalem-a dingin ka bawlsak ding ka Pasian in ka lungsimah hong suahsak thu kuama kiangah ka gen kei hi. Keima tuanna simloh ganhing dang ka kizuisak kei hi.\nKuam Kongpi tawnin Gulpi Tuikhuk leh Nin Kongpi lamah ka pai a, a kicimsa Jerusalem kulhpi leh mei in a kattumsa a kongpite ka en hi.\nTua ciangin Tuinak Kongpi leh Kumpipa Bual-ah ka paisuak hi. Ahi zongin ka tuanna ganhing a paisuak theihna ding mun omlo hi.\nTua hi a, a zanpi mahin kuam lampi-ah pai-in khuapi kulh ka vel hi. Tua ciangin Kuam Kongpi mah tawnin khuapi sungah ka lutkik hi.\nTua hi a, khuasung upate in ka paina mun ahi a, ka sep ahi zongin theilo uh hi; bang hang hiam cih leh hih nasep tavuan a la ding Judah mite, siampite, uliante, khuasung upate, leh a dangte tungah ka gen nai kei hi.\nTua ciangin amaute kiangah, "I lungkhamna thu na thei uh hi. Jerusalem a siasa-in omin, a kongpite mei in kangtum hi. Hong pai un, zahkona i ngah nawnlohna dingin Jerusalem kulh ciangpha ni," ka ci hi.\nTua ciangin a dik ka Pasian in kei hong ompihna leh kumpipa in kei tungah hong gen thute zong amaute tungah ka gen hi. Tua ciangin amaute in, "Tu-in nasep kipan pah ni," hong ci uh hi. Tua ahih ciangin lawp mahmahna leh ngimna hoih tawh nasep a kipan uh hi.\nAhi zongin Horonaim khuami Sanballat, Ammon mi sal ahi Tobiah, leh Arab gammi ahi Geshem in tua thu a zak uh ciangin, kote zahpihna leh simmawhna tawh, "Hih na sep uh bang ahi hiam? Kumpipa lehpan na hi uh hiam?" hong ci uh hi.\nTua ciangin amaute dawngin, "Vantung Pasian in ka ma uh hong telhsak ding a, ko ama nasemte in nasep a kipan ta ka hi uh hi; note in ahih leh Jerusalem tawh kisai-in thu na neih theihna dingun bangmah kimematna na nei kei uh hi," ka ci hi.


url: =Pian’na Nulepa’ thupha ~ Lengtong Pauno :: ZOMI DAILY\nPian’na Nulepa’ thupha ~ Lengtong Pauno\nposted on 5 May 2018 at 2:44 pm Lomkholna: LengtongPauno, News, Zomi\n(…kei’ muhkhakdan’…) *Kei’ mitmuh napongah, mi pawl khatpen, citaklo, ginalo, hanciamlo, zuauthei, uisan, gilo, pumpheeng mahmah napi’n, adaupai akaam’nei, nasephoih, khasumhoih, bosshoih cihkhawng… amau ginalo lualianga sawtseemtheilo uh hikei leh, muthei ngahthei mahmahse uhi.\nHidan tepawlpen,aphung agui uh kan lehang, apu apa api anu te uh, mikician, Pasian zahtak, thumaan thutang te nahi hamtang uhi.\n*Nu aw Pa aw, thupha hongpia in, thuhong nget sakin ciciponga, ikhasiatsaksim khinkhianden sangin, Cingei selo a amaute’ lungdam’ lungkim’ theih nadinga nuntak, gamtat, kampau theihding nahizaw gige hi.(God’s formula).\n*Keizong, kapukapi, kapakanu’ tungtawnpan a hongluang Pasian thupha hanga tuciangciang, avakvak, a awngawngthei kahihlam kitel phamahmah ka hihmanin,…\nTu a kipanin, kahihzawhzahzahin, katate katute’ thupha ahi dingin nuntak gamtat kampau ahanciam mahmaha akinei kahi hi.\nMawhpuak leh Vaipuak (Kei’ pomzia…)\n* Mihing malkhatin asepding, aseploh phamawh, asepteiteiding, asepkei leh amawh(တာဝန္)pen = Mawhpuak (amawhpuakna),aseploh phawmawh.\n* Kipawlna, pawlpi, kumpi, khuasung, veengsung, mihing honkhatin, asepding akisehna ahi, mi tampi’ kipawlna sung(အဖဲြ႔အစည္း၊ ဖဲြ႔စည္းပုံ) kilamzia pen = Vaipuak aci kahi hi.Panmunh ciatpan a mawhpuakna,mi khatbek hilo,mi2 tungsiah te’ mawhpuak hon’gen’napen, Vaipuak aci kahi hi.\nGtn: India kumpi’ kivaipuakzia, kilamzia, GZA, ZYA sung kivaipuakzia etc…\nAhilo omtuan sakeng, maan kawikawi salel ing. Khatzawzaw zatding kipsakna omleh uthuai. Kei’genpen, Manipur Unaute’ zatdan zong hi.\nNA HIHNA PULAK HI\n1. Naki kholhpihte in, na hihna pulak hi.\n2. Navak vakna munin, na hihna pulak hi.\n3. Na anletui duhdanin, na hihna pulak hi.\n4. Na muhnop zaknopin, na hihna pulak hi.\n5. Nalai simnop gelhnopin, na hihna pulak hi.\n6. Na gennop saknop thulela in, na hihna pulak hi.\n7. Na comment piak kammal in, na hihna pulak hi.\nKa tate ka naupangbawl’ laiteng, naupang lungsim vomden ua,\nKa upatbawl leh, upa lungsim hongnei ua,\nKa muan’bawl aapat, muan’theih dingin hong nungta pah uhi.\nNgeekbawl’bawl kha lehang,… ki ngeeksaksak nuam uh hilai 🙂\nKA UTHANG KK’ HONGGEN’NGEI THU KHAT\n1982 kum. Hunkhatlai in, Zomi paltanlui2, khualzindingin, nitak nitummadeuhhun khatin, gunkhawma agiakding teembawkhawl tungah hong kah sukphei uhi.\nKisilnuam uh ahihmanin khatpa in, khau kivawh tuikhai’na lawhtano tawh, akisil nading uh tuikhai khai hi.\nTui akhai’toh laitakin, adin’na sualnaal hiding hiven, atuikhai’na tawh gunsungah kiasukmawk hi.\nTuipeektheilo, alawmpa’n lah, acih nading meel theilo in ensuk lemlampong lel hi.\nTuikia pa zong asidinghita kahihteh, ci hiding hiven, khatvei alu hongdawktohkik teh, aensuk alawmpa’ kiangah, ” Kazi kata” tumsuk kik, 2veina hong dawktohkik teh, “Ka P’ buuk” tumsukkik leuleu, 3veina hong dawktohkik teh, “Limtak na kepsak ou” acih khitteh, amahzong, kazi kata leh ka P’ buuk’ zong, ka lawmpa vaikhak khin kahihteh, lungkim takin sita ningei’ ci a akhe azan’ leh, tui, akawngtan’ bek napha, cimawk 🙂 Amah zong amaizum’ seelna a, alawmpa kianga, “Satpiaa hong khak meengmeengve” ci lala’ nongse ci ei’… Ka lungdam, Munkhai’pa\nPrevious: ZAM Thupuak :: 06 May 18 (ZAM Palai kiteelding)\nNext: Nute manphatna leh zahtak huaina ~ Pau Khan Sing\nComputer sungah zattheih Pirated Software bekbek RM741,300 manneiding kimankhia\nMalaysia, Nilai ah Operasi nasiatak kibawl in gamdangmi 350 kimankhia


url: =Ka Nu ~ Deih Tung :: ZOMI DAILY\nposted on 9 May 2014 at 12:23 pm Lomkholna: Article, Deihtung, Zomi\nGuahzu lak ah innka ciah leh ka sanggam pa in “Banghang a lukhu pua lo na hiam?” hong ci hi. Ka sanggam nu in “Guah theu ngak phot lo a” hong ci hi. Ka pa in hehkawm sa in “Na ci a vot mangta ve” ci in hong tai hi. Ka nu in ka sam hong nul keu sak kawmin “Guah zong ka tapa inn hong tung khit ciang a zuk pat lel ding hi” ci in Guah tung ah ka nu heh hi.Ka nu in kei a ding a hih nak leh na khem peuh langpang ngam hi.\nSanginn pan in sangtuah hun teh Guah a zukciang ka Nu in sangtuah hun thei ahih manin sang inn ah tuipuan tawh hong dawn a, ka lawm te muh na ah angtang ka ki sa hi. Ka lawm te a nu te un sangtuah ciang a dawn cih bang ka theih omngei lo hi. Ka lawm te in nang’ hampha tak cei ci in hong phat den uh hi. Sang ka pai ding ciang in zong Guah a zuknak leh sang inn ah nai lap ding in ka Nu in hong kha hi. Guahzu ta leh nailap ham tang ding hi teh ci in hun maan in sang inn ah hong kha den hi.\nNitak ka vak ciang in inn ka ciah hak ngam kei hi. Banghang hiam cih leh ka Nu in inn ka tundong hong na ngak den a hih man in ka Nu ka lungkham sak nuam kei hi.\nLungdam bawl zanhak, mopawi, sih zanhak na khawng ka pai ciang in zong zan tha pai in ka inn kong uh hon sa in na koih den a, ka Nu pen ka ciah hun ding ngak in zan tha paai in na ih mu lo hi.\nMikang paunak khat ah “Love is Blind” ci in naki gelh hi. “Itna Mittaw” a cih na hi a, hih kammal pen maan ka sa mahmah hi. Bang hang hiam cih leh ka Nu sungah ka om lai pek in ka Nu in hong mu nai lo hi ta se mah leh hong it a hih man in Itna mittaw a cih pen maan ka sa lua hi.\nHih leitung ah ka ngaih masak penpen kua hiam ci in hong kidong hi leh ka Nu ka cih ding sim loh a dang ka thei kei hi. Ka mit kahah theih ma nangawn in kanu a aw tawh ka thei khin zo hi.\nKa Pa in na a sep ciang man hun, zawh hun nei hi. A hi zong in ka Nu in kei ading in man hun, zawh hun cih bang om lo in a tawntung in nasem den, hong kem den,hong ngaih sunden hi.\nNute in katapa in sem zo in teh a cih leh a tapa in sem zo takpi hi. Na Nu muang ding in na om hiam? Na Nu ki muangsak in. Ih Nu te lungkham saklo in ih Nu te maitai sak ni.\nKa Nu in ka thu im sim te na ngawn hong thei hi.Ka ci a natciang, bangmah gen kul lo in hong thei a, ka gil a kial ciang, haksat na khat peuh peuh ka neih ciang in zong hong thei hi.\nKa Nu hoihna leh hong itna te gengen ning ci leng gen zawh, gelh zawh ding hi lo a, ka Nu hong it na pen tehpih ding om kasa kei hi.Ka Nu in mizawng te, ko sang a neilo zaw te pen heh pih thei mah mah a, it thei mahmah hi.Hih leitung ah ka Nu bang vive nupi tam pi a om ding ka deih hi. Topa’n ka Nu khansau na thupha hong piaksak lai ta hen. Deih Tung\nPrevious: “NU” in hong dampih nawn lohte ading hanthotna\nNext: Tuni pen kei Nu’ Ni hi ~ Francis Lamthang


url: =Tuhun Khangthak Hun ah Makaihzia\nTu khangthak hun (1980 zawha piangte) ah makai gina i cih ciangin na makaih mite na lawpsak theih ding a kisam bek hilo in na makaih, zeek, uksiam zong a kul diak hi kici hi. Banghang hiam cih leh tu khangthak hun ah piang mite pen khang masate tawh kibang nawnlo in suakta zaw, manlang zaw, thu theizaw, nuntak nuamzaw ah khangkhia uh ahih man hi.\nTuhun khangnote pen a hoih lama na khat peuh i lah theih kei leh hong uap nuam khollo uh hi, kici hi. Amau lawpna ding lam zong tawsawn siam kul hi. Vai khat peuhpeuh neih ciangin i vai bang hi a, i ngimna bang hi a, i tup bang hi a, i tun sawm dan leh i sep dan ding bang hi hiam cih i telsak, i muhsak siam kisam hi ci uh hi. Gen ziau tawh kingahlo a, amau mit tawh a muhtheih ding vua lahsiam kisam hi. Tha a pia thei, a lawpsak thei, a lunglut lam uh a lunglutpih leh a hihnopte uh a hihpih theite in makaizo diak hi. Tua ahih manin tuhun ciangin makai dingin mite kisin tangtang kul nawnlo hi, ci uh hi. Banghang hiam cih leh amau leh amau tua bang gamtatna a neisa ahih nak uh leh mite in a nungzui lel hi. Tua bang ziauziau ahih manin zong tuhun makaihna leh kalsuanzia pen dau, kiplo, kingakna ciantak neilo in puatham thei diak hi.\nTua banga makai khata hong kineih leh (tuhun ciang makai pen a kitel, a kiseh sangin mite in amau hoihsak khat a zuih ziau uh om theizawta kici) bangteng na kisin kul hiam cih limtak ngaihsun in. Khangnote in a zuihnop makaite pen amau tawh a kibanga ngaihsutna nei, khantohna kibang, deihna leh lunggulh kibangte hidiak hi. Tua ahih manin makai khat in hong kineih leh na makaihte kiangah hih a nuaiate hih hamtang in:\n1. Kihopih den in: Tuhun khangthakte in thupisim ding ut ciat uh hi. Kuamah mite nungzui banga om ding utlo in mite sanga tualniamzaw a koih ding utlo uh hi. Tua ahih manin a ngaihsutna uh theihna dingin kihopih den, kikuppih den hoih hi kici hi. Nang hih ciang na tunna pen banghiam cih a theih uh kisam hi. Nang nuntakna hong theih kei uh leh hong pakta thei lo ding uh hi. Nang hanciamna hong tel le uh hong pakta in hong etteh in hong zahtak pan ding uh a, hong nungthuap hamtang ding uh hi.\n2. Kikholhpih in: Anne khawm tuidawn khawm cih bang hiden tuanlo in a kisap hun un phawk leh theihpih na hi cih langsak den in. A dah uh ciang phawk in a nuam uh ciang nuampih in. A hanciamna vuah tawsawn leh theihpih a kul a om leh nangzong theihsawm inla, hong kuppih noplohte uh lah dong teitei tuan kei in.\n3. Muanngam in om in: Mihing khat in midang khat a muan mahmah ding a baih vetlo hi. Ahi zongin hong muang vanglakte in hong muang takpi ding uh hi. Muan in hong kineih leh nang zong muan bangin om in. Thudik inla, thuman in. Na thu khel nemnum kenla, na cihsa khat sutkik zelzul kei in. Haksatna a om ding leh kigingkhol dingin hilh masa inla, haksatna omlo ding ahih leh zong a lungnopna ding un theihsak khol in. Mihing cih theihloh vai haksa a om leh zong a tel ding un hilhcian kik in.\nTuhun khangthakte pen a lungkim kei le uh kisuangtak hetlo a genkhia ngamte hita uh hi. Khangluite bangin imcip, selcip, mite theihloh a thuaksim cih bang hilo hi. A kam uh tawh gen ngam lel uh, a maitang vuah lak khia ngam lel uh hi. Mite zahpih ding leh mite zumpih ding cih khawng khuallo ngam lelta uh hi. Mite theih dingin zong pulak ngam uh ahih manin thusia kiza baih diak hi. Tua ahih manin minsiat hong khuksak uh leh zong a minsia diak tawh kibang a, hong pahtawi uh leh zong hong pahtawizo diak tawh kibang hi.\nTuhun khangthakte in pahtak ding ut mahmah uh ahih manin a sep hoih khat peuh uh, a sep phat khat peuh uh hoih mahmah hi cihsak hamtang ding ut uh hi. Khanglui lai banga kiniamkhiat taka paktat zong kul a sak sese loh uh tawh kibang nawnlo hi. Phat zo, pakta zo in hile hang lah thanuam semsem uh a, na lianpi sem thei kik bilbel uh hi. Phat kei kha in pakta kei kha leng lah bawngnuak kaih bangin baihlo leuleu zel hi. Bangbang hita leh makai khat in a makaihza a nuai a hong khangtote a piaksuk theih pen a lungdam huai leh a lawp huai mihing nuntakna hi.\nTua banga makai a kipiaksawn uh ciangin a sem thak dingte pen a siam nailo a kisin tawm hi nuam hamtang hi kici hi (green horn, a kidawng). Banghang hiam cih leh tua a sepna mun ah siam ahih manin makai dinmun ah kikoihto leh makaih thei ding cih upna tawh kilamsang, tutna kipia hizaw hi. A siam nailo a kisintawm ding khat dinmun thak ah hong om ciangin mite mainawtpih maw, ahih kei leh nungkinpih maw khatzaw sangsang hi hamtang hi. A siam leh mainawt, a siam kei leh kiamsuk; a ngeina a bat leh a lamdanglo.\nTua ahih manin makai khat cih pen a baih vetlo, lamlai a ding – mite kawk ding leh mite phat ding kikal ah a ding uh ahi hi. Makaihzia kisin in siam pah ding ahih kei leh makaihzia a siamlohna kidawk in mite gen semsem a thuak ding ahi hi.\nTua bang kawmkal ah mipi in zong mawhpuak lianpi a nei hi. Makaite a makaihsiamna ding leh mipi lunggulhna lam a totpih theih nadingin a kisap uh leh a lunggulhte uh makaite tungah a pulak mengmeng ding uh ahi hi. Makaite in mipi sungah puahnop, laihnop, kheknop a neih leh zong a hih theih nadingin a telsiam uh a kisam ahi hi. Pahtawi huaite pahtawi dan ding, thuhilh huaite thuhilhzia ding, pattah kulte pattah zia ding cih bangin makaite sepnopte a theihpih mahmah uh kisam hi. ‘Balpi a liat leh a neu ding a leitang tungah zong kinga’ cih bangin a kisam banga telsiampih, theihsiampih zong a kul ahi hi.\nTua manin makai hi in mipi hitaleh, kikholh, kiho, kikup, kizaksak, kitheihsak, kigen a kul mahmah hita hi.\n(Khatvei ka thusin uh pan ka phawkkhak teng kong gelhkik pak)


url: =Zomi Center's Likes - Zomi Community Network - Your Network\nBack to Zomi Center's Page\nzomi innkuan Logo1 - Copy photo zomi innkuan Logo1 - Copy 1 Like\nAndroid Phone a ding Zawgyi keyboard leh font Android phone sung pan kawllai chatting a kingah bangmah in Kawllai tawh kigelh website te na simtheih na ding in FrozenKeboard_1.1.3.apk (Zawgyi keyboard) Zawgyi_One.apk (zawgyi-one font kisam ham… Discussion Android Phone a ding Zawgyi keyboard leh font 1 Like\nNero 11 Full Version Hih anuai a Nero 11 cih link panin Trial Version Download masa din run ding in tua khitteh a nuai a Serial key pen guang kik ding... Video file leh Sound File te Rip Convert thei Burn thei ..File B… Discussion Nero 11 Full Version 2 Likes Adobe Photoshop CS6 Portable Adobe Photoshop CS6 Portable Part one Part Two Part Three Part Four Part Five Part Six Part Seven Part Eight http://www.thityaraik.blogspot.com pan kong lak hi. A zang siam dingin deihsak na… Discussion Adobe Photoshop CS6 Portable 1 Like\nI Zomi Pih Khalkha Lamte Zong Nasia Mah Mah M\nBlog I Zomi Pih Khalkha Lamte Zong Nasia Mah Mah M 1 Like\nZNC leh Zomi vai…\nBlog ZNC Vai Dotna leh Kuppihna 1 Like\nZOMI TiMES The ZOMI TiMES Newsletter Discussion ZOMI TiMES 1 Like Nero 8 Full Version Slide Show / VCD Cover/ Song Mixer/ Editting Photos/ Recording cih te ei leh ei in ki bawl thei gai hi...zat dan a cingin gelhman lo..na download in na sin le uteh..pammaih mahmah hi. Key: 7K22-OO… Discussion Nero 8 Full Version 1 Like Obituaries Dahna thu leh Dahpihna laikhakte (Obituaries & Condolence Letters) Discussion Obituaries 1 Like Chinese Movies Chinese Movies Discussion Chinese Movies 2 Likes Blogger Blog ah Read more koihdan code zangt… 2. 3. Discussion Blogger Blog ah Read more koihdan code zangt… 2 Likes\nGZA MIN TAWH (MOBILE CLINIC) A MASA PEN KIPAN\nGZA khawmpi nung kum a Kawlpi ah i neihna leh thukipsakna tawh kizui-in,…\nBlog GZA MIN TAWH (MOBILE CLINIC) A MASA PEN KIPAN 2 Likes Tedim Lai Siangtho (Puahphatna) Ka Muhdan - Tg. En Sian Mung, Murlen Thupatna : Lai Siangtho sinna (theological Degree) nei ka hihloh hangin, keima phak khomkhomin Lai Siangtho ka sim veve hi. Tedim Lai Siangtho bek hi loin, Mizo (Lusei) La… Discussion Tedim Lai Siangtho (Puahphatna) Ka Muhdan 1 Like\nZomi namni 2012 - Mr and Miss Bangalore video Zomi namni 2012 - Mr and Miss Bangalore 1 Like ZIUSA Palai Pawl leh CNF Central Committee Ki\nBlog ZIUSA Palai Pawl leh CNF Central Committee Ki 1 Like MYANMAR-THAILAND: Dying for lack of reproduct\nBlog MYANMAR-THAILAND: Dying for lack of reproduct 1 Like NUMEI HOIH leh NUMEI HOIH LO\nPresident --- Pa. Kham Suan Thang…\nBlog New Zeland Zomi Innkuan (Nelson) 1 Like


url: =Ngahna Sangin Piakna Ah Thupha Om Zaw Hi - TUNGZANG NEWS\nPaul a mawtaw gei hong tun ciangin, tangvalno in mawtaw a et bek tawh lungkim zo lo hi diven "U aw, hih nang mawtaw maw?" ci-in dong hi. Paul zong a lukun in, "he himah! ka Upa in Christmas letsong ding a hong piak ai ve" a cih leh tangvalno zong kilatvat liangin, "haa.. na U in a mawkna a hong piak maw? tua leh nang sum pia khat zong bei kul lo ding a hi ve maw?" Ah la.. ka thunget ngah ding hi leng bel.." ci-in a pau zom loin hong khawl hi.\nPaul in thunget ngah ding hi leh tangvalno in, "nang U bang khat kei zong U nei leng ut mah sing ci ngel ding ahi ve maw" ci-in ngaihsun dep hi.\nLamet khak het loh, tangvalno in a pau hong zomin, "Kei zong tua bang dan U khat suak nuam tak ing ei" hong cikhia hi. Paul zong tua kammal a zak ciangin a khuasikmul tho zo zah dongin lamdang hong sa lua peuhmah hi.\nTangvalno pa hong en-in bang teng ngaihsun kha hiam thei lo, "ka mawtaw tungah na tuang nuam hia?" ci-in dong hi. "tua nuam tham mah ing" ci-in hong tuang hi. Tawmvei a hawl khit uh the tangvalno in Paul lam ngaphei-in, U aw a hih theih ding leh ka Inn lam vuah nong hawl thei dia?" ci-in dong hi. Paul in tangvalno pa lawpna a maipuak en in, nuihsan hi. Hih naupang pa in bang teng ngaihsun ai zel diam cih hong ngaihsun hi. Mawtaw thak hoih mahmah khat tawh hong kikha hi, ci-in a inn veng teng muh ding ut hingel dan ai ve maw, ci dep zel hi.\nA hizongin Paul in himunah zong hong ngaihsun khial zel mawk hi. "Hua teng a, kah-lei ngei ah nong khawl sak thei dia?" ci-in tangvalno in a inn kawk hi.\n"En dih ve nau aw! de-naa inntungah kong gen pen, hih mawtaw pen a mah a Upa in Christmas letsong ding a piak ahi ve, a ma sum piakhat zong bei kul lo, Ni dang ciang kei zong hibang dan mawtaw nang a dingin hong leisak ding ka hi aw, tua ciang bel van kizuakna sumbuk thupi tengah nanglenang na ut bangin va pai-in, va en zong ding na hive" ci-in lawp takin gen hi.\nPaul zong mawtaw sung pan hong tuakkhia-in, tua khe hoih lo naupang domin mawtaw maibuk sungah hong tu sak hi. A upa zong lawp mahmah kawmin a nau' geiah hong tusuk pah hi.\nA thumun tua ni a a vakkhiat khawmuh pen a mangngilh theih nawn loh dinguh tuahkhak thu khat hong suak hi. A diakdiak in Paul in Topa Jesus gen "Ngahna sangin piakkhiatna ah thupha om zaw hi" a cih kammal a maan lam hong muh khiat lawh hi.\nTangthu min "A Brother Like That" by Dan Clark hi a, U Phe Myint in zong kawllai tawh gelh ngei khin hi.


url: =RSC mankhin, DHS angak te ading theihhuai :: ZOMI DAILY\nposted on 11 November 2017 at 11:21 am Lomkholna: News, Refugee\n07-11-2017 (Tuesday) ni a kipan in RSC man khin in DHS ngak te phone hong ki samsam ta hi. DHS interview buppi pen phone tawh interview ding cihna hilo in, interview appointment hongpiak ma in na file uh ki sitpha in, a kisam bangin theihbeh tuak a om leh phone tawh hong hopih ding hi.\nDHS na phi ciang RSC na phi lai a na gensa thu te khat zong kipelh loin na dawn kik theih ding kisam ding hi.\nTua banah tuma kum (10) sung na om ngeina pen na tangthu tawh kituak in limtak nadawn theih ding kisam hi. Tua hong interview khitciangin nadawn kikna tawh kizui in Security check bawlpha ding uh ahih manin hoihtak na kigin phat ding thupi mahmah hi.\nHih thu tawh kisai in dot kikna tampi zong om a, hih phone pan kidotna pen DHS interview hinai loin RSC a om na file te DHS a kipuak theih na ding akisam ahihi. US gamte I policy thak tawh kizui in hihthu te hong dot cian phot lohin DHS interview kiphi thei lo ding ahihi.\nHih dotna pen DHS interview ahih loh hangin DHS interview a ding a thupi mahmah ahih manin Zomi a kua maciat in ei lam pan I mawhpuak ciat hoihtak in sep ding hong thupi mahmah hi.\nA kician lopi in nagen leh DHS interview hong sap hun ciangin na mailam hong mial tuam mahmah ding ahih manin a hun omlai in kiging khol sa in om den in.\n1. Na phone hoihtak len in.\n2. Na tangthu te limtak telcian in.\n3. Tuma kum (10) sungna omna leh nasep te hoih tak kician sak in.\nTelbeh nop a om leh ZAM ah kidong thei hi. ZAM iNFO\nPrevious: iPhone X bekbek akigawm in 25 tawh nungak khat Propose bawl\nNext: Video: Taiwan Hot Pot Restaurant khatah Gas bung puakkham in, mi 7 liam


url: =Laithiangtho Dokna (Samuel Niina 3-4) ~ Thu Tatuam (Siyin News)\nLaithiangtho Dokna (Samuel Niina 3-4)\nMonday, October 27, 2014 Laithiangtho Dokna No comments\n1. Hebron ah a suak hi David in tapa bangza ziam?\n2. Abner in Ishbosheth tung ah banghang thinso ziam?\na. Nguta ci'n ngaw\nb. A Pa Zino Taw Mawsuan\nc. Daatham sa\n3. David Abner tung ah akua taw hong pai tan ci ziam?\nc. Thiampi puan\n4. Akua bangmama alaw ngawl natu David kamciam ziam?\na. Thiampi zadok\n5. Joab in ___ sam kik in athalup sawm thu David in heakpui ngawl hi.\na. Jonathan tapa\n6. David in akua haamsiat ziam?\n7. Ishbosheth in ulian bangza nei ziam?\n8. Naukeamnu in taaksua aa, apeanglang azaw sia akua ziam?\n9. Ishbosheth sia akuate ii thalup hang in thi ziam?\nb. A uliante nii\n10. Rechab le Baanahte in David bangpuak ziam?\na. Kham le nguun\nb. Thiampi puan\nc. Ishbosheth ii luting\n11. Ishbosheth thi hang in David ___ hi.\na. in khansuang phut\nb. lungdam ngawl\n12. Ishbosheth thi hang in, akuate khut le peang kitan sak ziam?\na. Moab tangvalpa\nb. A upate nii\nSamuel Niina 3\n1Saul ii baangkua sang a pangte le David ii baangkua sang a pangte ii kidona khua hong ngei hi. David sia hat va-ial a, a ngalte thazawm va-ial hi.\nDavid ii Tapate\n2Hebron ah a suak hi David ii tapa luk teng sia a pian kum zui in: Amnon, a nu sia Jezreel panin Ahinoam hi; 3Chileab, a nu sia Carmel panin Nabal ii meingong nu Abigail hi; Absalom, a nu sia Geshur a Kumpipa Talmai ii tanu Maacah hi; 4Adonijah, a nu sia Haggith; Shephatiah, a nu sia Abital; 5Ithream, a nu sia Eglah hi. Hi tapate theampo sia Hebron ah piang siat uh hi.\nAbner in David Pawm\n6David ii ngalkapte le Saul ii baangkua tungah a thumaante a kido tato uh ciang Saul ii nungzuite sung pan Abner sia hong thahat va-ial hi.\n7Ni khat ni in Saul ii tapa Ishbosheth in Abner sia Saul ii zino Aiah ii tanu Rizpah taw lumkhawm hi ci in mawsuan hi. 8Hisia in Abner ii thin so sak hi. “Saul leeheak tu in hong um ni ziam? Judahte atu na a seseam hong sa takpi ni ziam?” ci in au ngawp hi. “A kipat ciil pan kipan na pa Saul tungah, a suapuite tungah, a ngualtamte tungah thumaan khi hi. David ii hong zaw natu pan zong hong hun khi hi; ahizong tuni in numei khat huvau in ka maw natu hong zong ni hi! 9-10TOPA in David munah kamciam pia a, ama in kumpi ukna sia Saul le a suan a paalte tung pan la in, David sia Israel le Judah ii kumpipa suak sak tu hi, a ngam mong langkhat pan a mong langkhat dong uk tu hi. Tu in hi thu sia a tangtun natu in ka seam bale Pathian in hong saatlum tahen!” ci hi. * 11Ishbosheth in Abner kiita leilam ahikom kam khat zongh pau ngam ngawl hi.\n12Abner in hi hun a Hebron ah a om David kungah kamtai pai sak a, “Akua in hi ngam hi lei uk tu ziam? Keima taw thukimna khat hong vawt tan, taciang Israel bup nangma sangah na nga natu kong hu tu hi,” ci sak hi.\n13David in, “Pha hi! thukimna nang taw hong vawt tu khi hi, ahihang thu khat na khuangkhim sak ciang bek hi tu hi, kei taw kimu tu nong pai ciang Saul ii tanu Michal hong keng tu ni hi,” ci hi. 14David in Ishbosheth tung zongh ah kam thaak a, “Ka zi Michal hong pia kik tan, ama ka tenpui natu in Philistinete ii vunteap zakhat taw ka lei sa hi,” ci hi. * 15Tua ahikom Ishboseth in Michal sia Laish ii tapa, a pasal Paltiel kung panin la kik hi. 16Paltiel in kap kawmin Bahurim khua dong zui hi. Ahihang Abner in, “Inn ah cia tan,” ci a, ama cia hi.\n17Abner sia Israelte lampuite munah pai in hi bang ci hi, “Khua ngeipi ma David sia na kumpipa tu in na dei uh khua ngei zo hi. 18Tu in hi sia no atu hun pha hi. TOPA in hi bang a ci sia ciamtee vun, ‘Ka naseam pa David ka zangh tu a, ama in Israelte sia Philistinete le a ngaldangte theampo kung panin hunkhia tu khi hi,’ ” ci hi. 19Abner in Benjamin namte kung zongh ah pai a, tua zawkciang Hebron ah Benjamin namte le Israelte ii thukimna teng David munah son hi.\n20Abner in Hebron, David kungah mihing kul taw hong pai ciangin David in amate atu poai vawt sak hi. 21Abner in David munah, “Tu in ka na pai tu a, Israel buppi nang sangah pang tu in ka vawt tu hi, Kumpipa awng. Amate in nang sia kumpipa in hong saang tu hi, taciangin nangma in na dei teng na nga siat tu a, ngam buppi na uk tu hi” ci hi. David in Abner sia kuama ii bangma a law ngawl natu kiciamna kho pia in pai sak hi.\n22A zawkciang, Joab le David ii ulian dangte ngalnguk vawtna pan hong cia uh a, a suutol uh vanh tam mama hong ciapui hi. Abner sia tua mun Hebron ah David taw a om nawn bua hi, banghangziam cile David in ama sia suatakna kiciamna kho taw tha hi. 23Joab le a mite hong thet uh ciangin Abner sia David ii kungah a paina thu le suatakna kiciamna kho taw a kipai sak thu ama tungah kison hi. 24Tua ahikom Joab sia kumpipa kungah pai in ama mun ah, “Bang vawt thong ni ziam? Abner nang kungah hong pai ci leang, banghangin tabangin paikhia sak ni ziam? 25 Ama hi sungah hong pai sia nang hong theam tu, na sep na vawt theampo le na paina theampo hong kan tu in hong pai hi. Tasia he buang hi ngawl ni ziam?” ci hi.\n26David a nusiat zawkciang Joab in Abner sam kik tu in, kamtai pai sak a, taciang amate in Sirah tuikhuk panin ama hong ciapui kik hi; ahihang David in bangma heak pui ngawl hi. 27Hebron ah Abner hong thet ciangin, Joab in kongpi ah a tuam in paipui a, ama nguak taw thu son tu bangin thoai in, tua munah a ngil pan naam taw tuum hi. Tabangin Abner sia kisuamlum hi, banghangziam cile ama in Joab ii suapui Asahel thalup sak hi. 28David in tua thu a zaak ciang, “TOPA in kei le ka uk sung mite Abner kisuam lupna tungtaang ah bekcik zongh maw ngawl hi ci in hong he hi. 29Tua hu in daan piakna Joab le a baangkua in thuak tahen! Khangsim in a baangkua sungah nu le pa omkhopna pan a piang natna a vei khat veu om tahen a, a phaak khat, ahibale numei nasep teng a seam thei bek khat veu om tahen, tua ahibale zong ngal sungah thi in ahibale an neak tu nei ngawl veu om vaciat tahen!” ci hi. 30Tabangin Joab le a suapuipa Abishai in amate ii suapuipa Asahel Gibeon kidona a thi sia ii phu lam uh hi.\n31Taciang David in, Joab le a mite a puan uh eaukeak a, khau-ip puan silhin, Abner hangin a tau tu in thu pia hi. Taciang thi vuina ah Kumpipa David ama mama mithi kuang nung pan zui in pai hi. 32Abner sia Hebron ah kiphum in, kumpipa sia a ngingin a thaan ah kap a, tabangin midangte theampo zongh kap uh hi. 33David in hi kaala Abner sak hi:\n“Banghangin Abner sia a mamaw pa bangin thi ziam?\n34A khut te zongh kiletheen ngawl hi, a peangte zongh kisawm ngawl hi;\nAma sia kumpi thukham paltante bangin kithat hi!”\nTaciang mipite in ama kaa kik uh hi.\n35Nitangtum in mipite hanciam in David in bang khat po ne sak nuam ahihang ama in ciliap huai kamciam vawt hi, “Ni tum maa in neak khat po ka nei le Pathian in hong vaatlum tahen!” ci hi. 36Amate in hi thu sia ciamtee in a lung uh kim mama uh hi. A tatakin, David ii vawt theampo in mipite lungdam sak hi. 37David ii a mite le Israel mihingte in Abner kisuamlupna vai ah kumpipa sia kihel ngawl hi, ci in he uh hi. 38Kumpipa in a uliante munah, “Tuni in Israel ngam sungah lampui lian khat thi hi ci in phawk ngawl nu ziam? 39Pathian in kei sia kumpipa tu in hong teal sa ka hi saap hang, tuni sia ka tha zawm mama hi. Hi Zeruiah ii tapate sia kei atu in ngoltol lei hi. Thukham paltante sia a kilawm bangin TOPA in daan pia tahen,” ci hi.\nSamuel Niina 4\n1Abner sia Hebron ah kisuamlum hi ci in Saul ii tapa Ishbosheth in a zaak ciang ama lau mama in, Israel a mite theampo zongh patau uh hi. 2Ishbosheth in ulian nii nei a, amate sia ngal lampuite veu ahi hi, amate Benjamin nam, Beeroth khua pan Rimmon ii tapate hi a, Baanah le Rechab ahi uh hi. (Beeroth sia Benjamin ngamin kiciamtee hi. 3A teang ciil te sia Gittaim ah tai in, tua munah teang uh hi.)\n4Saul ii suan le paal dang khat sia Jonathan ii tapa Mephibosheth hi a, ama kum nga a phak laitakin Saul le Jonathan ngal sungah kithat hi. Jezreel khua panin amate ii thina a kizaak ciang, a nau omh nu in, Mephibosheth sia tawmin tai hi; ahihang ama manlang nuam mama ahikom a nau taksua tha a, a peangzaw khat suak hi. *\n5Rechab le Baanahte Ishbosheth kungah pai tu in hong pai uh a, ama sun a tawlngak laitakin hong theng uh hi. 6Numei kongkha cing sia zungtaang kheapin a omna ah lusu in muu hi, tua ahikom Rechab le Baanah te tum ku uh hi. 7Inn sung hong thet uh ciang Ishbosheth ii lupna khaan sungah tum a, tua munah ama mutthip a, taciang amate in that uh hi. Tua zawkciang a lu tan sak a, paipui in, Jordan Kuam zui in zankhua in pai uh hi. 8Amate in a lutang sia Hebron ah David pia a, “Na ngal pa nang hong that tu a hanciam Saul ii tapa Ishbosheth ii lutang hi sungah om hi. Tuni in TOPA in Kumpipa nang sia Saul le a suan a paal te tungah phu laak tu hong oai hi,” ci uh hi.\n9David in amate zo kik a, “Launa theampo pan hong hun a nungta TOPA taw ka kiciam hi! 10Saul ii thina sia lungdam huai thuthang a saa Ziklag a thu hong puak sia zongh manin that sak khi hi. Ama ii hong puak lungdam huai thu hu a, tel ka piak sia tabang hi! * 11Maw nei ngawl ama ii inn sungah a muu mihing khat a thatlum mi ngilote atu in bangza in sia zaw lai tu ziam! Ama na suamlup uh hu in a phu lam tu khi hi, taciang no sia lei maitang panin hong zutmaai tu khi hi!” ci hi. 12David in thu pia a, a ngalkapte in Rechab le Baanah te thatlum in, a khutte a peangte a tan sak zawk uh ciang, Hebron ningh hui ah khai uh hi. Amate in Ishbosheth ii lutang la in Hebron ah Abner ii thaankuul ah phum uh hi.


url: =Zogam Lailam Khualzinna -2 (Tonzang, Laaitui, Tedim, Kalay) :: ZOMI DAILY\nposted on 25 January 2019 at 9:22 am Lomkholna: News, Zomi\nIt leh Ngaih Zomi te aw, A hong tung ding February 3 – 8, 2018 ( Ni 5 sung), Tonzang Lawm (USA) te’ sapna tawh Kawlgam sungah Laigelhsiam minthang Kaung Tant leh Dr. Min Khite Soe San te Zogam sungah hong taam in khantohna ding thu hong gen kawikawi ding uh hi.\nKaung Tant pen Zogam ah sangsya sem in hong om sung a muhkhak thu te laibu khat suahin Zomi leh Zogam hong vei mahmah khat ahihi. Zogam a dingin haksatna tampi thuak a, a mah zong Zogam thu mahtawh Gambup theihpih Pahtawina(National Literature Award-1999) ngah hi. Zomi Zogam tawh a kipelh theilo Kaung Tant a hihi.\nA taktak in Zogam saklam teng Kawlgam laigelhsiam te-in hong lunglut na dingin a pankhia/a phukhia pa ahihi. 2016 kum in Zomi bup in I dinmun theilo(Under Identity Crisis) in a om laitak in Zomi Literature Tour ci-in kumpi neih MRTV-4 makai te hong paipih ngiat in, Zomi a hong cover sak a hihi. Sum tawh cial dingin zong a kipai nop lohna gam nawl dongah itna tawh hong pai ngiat ahihi.\nMin Khite Soe San(Dr. Kyaw Soe) pen laigelhsiam bek hilo-in Movie-making lam leh music lam ah a siam mahmah khat hi a,Tu laitak I kumpi te’ deih mahmah idea hoih nei khat ahihi. Zomi Zogam pai ding a lunggulh khat hi a, tutung Zogam ah hong zin ding laigelh siam te pen sum zong leh thutaw in hong pai hilo a, Zogam hong itsak ngiat te a hihi. Tua banah Civic Education Workshop pen Hakha College pan March kha pan kipat dingin a geelsa uh pen Tonzang in a pan masa ding suak hi. Tua a hih manin hi bang hun manpha hong phuangkhia Tonzang Lawm(USA) te tungah I lungdam mahmah hi. A mau te-in Zogam a itna na uh tawh sum leh pai, tha leh ngal tampi bei-a, a vaihawm uh pawm in a nuai a hun geelna te-ah tha vapia ciat ni.\nFeb. 3-5 = Tonzaang ah sun sungin Civic Education Workshop leh nitak Thugenna\nFeb. 6 = Laaitui\nFeb. 7 = Zomi Khuapi (Tedim) Innteek sem ding huhna ngen lai\nFeb. 8 = Kalay Univeristy ah Zomi Siamsin te’ Innteekna tawh\n# Feb. 12 ni-in Australia gam Sydney leh Melbourne ah စာေပေဟာေျပာပြဲ bawl dingin Sya Kaung Tant hong zin ding hi. Khuapi dangte ah zong Kawlte tawh nasem khawm I om leh na meihset sak un. Tawl om kawm ding a, hun ngah lel ding hi. Zomi te-in thapia in va uap ni. Kham Suumpi\nPrevious: Na pu in kong gennop ~ Dong Mung\nNext: Kapkap nawnlo in nuizaw ta ning ~ Dong Mung\nChristian Hymn te’ tangthu: Laisiangtho, Pasian Thubu


url: =Gul tawh kisai Hanthawtna ~ MUC\nGul tawh kisai Hanthawtna\nAdmin 10:00:00 PM Articles, Thu tuamtuam\nGul namtampi aom hangin gunei leh guneilo khenpi nih in kikhen ziau hi.\nTopa in Moses kiangah,"Gul gupha tawh a kibang sumngo gul khat bawl in la, khuam khat tungah khai in. Gul tuk mi peuhmah in tua gul a et ciangin hing ding hi." a ci hi. Tua ciangin Moses in sumngo gul khat bawl a khuam khat tungah a khai hi. Gul in mi khatpeuh a tuk leh amah in tua sumngo gul enin hing pah hi.\nMedical Society ten hih lim la a, trademark bawl uh hin teh mataw. Zato pai leng, khuam tungah gul nih kivialto sak ngeungau lim lianpi kisuang hamtang se hi. Kua sawl hiding hiam, lamdang sa ingh. Topa sawl hileh gul khat bek hiding a, tua nangawn sumngo tawh kibawl ding hi. Gul nih ahih manin Siavuan te tawh kimuhna dingin sum tampi kipia phot a, Siavuan ten ong vel khit ciangin ih zatui leitheihna ding laidal ong pia pan hi. Sumngo gul lim hi leh aw, ci-in Israel mite ka phawk mahmah hi.\nIsrael mite zong gul gupha in a tuk ciangin Penglam dan a, a si dengdang pawlkhat ahinnop leh Moses in khuamtungah akhai sumngo gul sumpiak kullo a et ding bek hitangial hi. En ding. Bang en ding? Khuam tungah kikhai Sumngo Gul. Bang hang en ding? Hin nop leh.\nTua Gul, Serpent! Khe zong neilo, lei lakah awmtal beka lampai, bil zong neilo, mitkhu zong neilo ganhing lakpan a muhdahhuai ngiapnguap khat tawh Zeisu ih gentehngam ding hiam? Laisiangtho patna lam teng ka simluatman hiam gul ka muhnak leh temtawng tawh tumtan tiltel nuam mahmah hing. It a a khawi lah om zel e. Summuh paimuhna ding a, a zanglah om e, kei a bangci phadeuh ka hi hiam? Zeisu tawh ih genteh theiding hiam? Mangsung ah gul man khaleng zong mangsia a, ka mat khat pen tawh Zeisu tehzawh ding haksa ka sa mahmah hi. Ahi zongin Laisiangtho sungah gentehna sim kha zel ingh.\nLaisiangtho sungah a minthang penpen, mikim lungtang, khuak, kam tawh lotngah setset mun ahi John 3:14-16 nalem kei un, kei man ong gelhsuk ning. Moses in gamlak khuam tungah sumngo gul a khai mah bangin Mihing Tapa zong kikhai ding a, amah a um mi khempeuh nungta tawntung ding hi. Pasian in leitung mite hong it mahmah ahih manin ama Tapa a um mi khempeuh si nawnloin a hin tawntung theihna dingun a Tapa neihsun a hong piak dongin a hong itna a hong lak hi. Honpa in sang in, tua Zeisu\nAman hong itlua mahmah hi\nMawhna neilopi, Anunna hong pia\nTua zahin ong it hi. Singlamteh tungah\nHong sihna thu, ka ngaihsut ciangin\nHihzah hong itna, ken lamdanglua sa ingh. One day at a time... cih la hoih, zaknop, la manpha te a tulthei ngeilo ding a ka ngaihsut den khat hi.\nHih laisiangtho mun ih sim ciangin khuam tung a sumngo gul kikhai leh Mihing Tapa Zeisu ong genteh ngiau mawk hi. Mr White in DA 174 the lifting up of the broze serpent was to teach Israel important lesson.. by looking upon the serpent with this faith was shown. They knew that there was no virtue in the serpent itself, but it was a symbol of Christ. Serpent symbol of Christ cih bel nial teitei dah ni, mate. Ken bel gul a kigenkhaknak leh dawi zah a, a na ngaihsunden kha tawntung hing. Mangkhia bang hileng, ek zah a, a khiading pa ka hi hi.\nGamlak vakna 21:5. Mite in Pasian leh Moses gensia uh a, 'Bang hangin sehnel gamah a si dingin Egypt panin kote hong paikhiatpih to na hi hiam? An leh tui omlo a, bangmah a manlo hih an ka hih uh hi' a ci uh hi. An nek cimtak a, a phunphun na omngei uh hiam? Gua aw, nang' sungah kei' ka om a, kei' sungah nang na om hi, cih khawng bel zangei tham ingh. Khuttum in panggui dawntuah khawng zong bel mukha ngei tham hing.\nIsrael mite ngaihsutsak leng kum 40 dektak nisa lak sehnel gam sungah khualzin lampai ngeingai ding a, nisimin manna bekbek mah ne den ding cih zong cimtak khamai thei tak. Phunphun theikha mah ding uh hi. Ei zong amau mah bang a, promise vantung a zuanzuan te ihi hi. Israelte bel a hamphatna khat ah Pasian in nisim annek ding tatsatlo in piaden hi. Tui a duh uh ciangin tui pia. A khualzinna ah aliam abai omlo, a khedapte uh van sialhaka banglo hi, ci hi. Thupha tampi sang uh hi. Ahi zongin tua thuphate ong phunsan mawk uh hi. Moses manna nehnahte cimtakna awging bebek kihual takin ong awngawng mawk uh hi. Manna cimtak ungh, vaimim leh be huan ding, a lakah manta khahding, a minteh chickenbroth bungkhat khah suk ding, aksa kihello a tui bek vegie mahin simtheih khawng duh ungh, ci-in ong kuku mawk uh hi.\nApiapa Pasian lawm bawllo in, gal bawlmawk uh hi. Pasian sawltak makaipa ii leadership gensia-in ong phunsan uh hi. Tualian mahin Israel refugees camp pen snake camp ong suak hi. Munci tengah gul bebek phumuaimuai in gulgupha ten mite ong tulum uh hi. Na tutna ah gul ong pai in, na lupciang na puanza kawmah gul ong kidok hiauhiau leh naci zekin na um hiam? Taikhiading in gul thatnuamin ciangkhut la dingin kithawi laitak na ciangkhut ah gul na kiviallai leh bang na ci om tam?Gul in na khetul ong tu lai leh?.......gending tamsi....Topa in mite lakah gulgupha te khah a, ci mawk hi.\nTualeh tua gulte Pasian khah mah ahi hiam? Kikum ni. Gamlak vakna 20 ciangah gul omlo a, 21 ciangbek ah gul ompan maw? he..he... Tua gamlak vakna sehnel gamah gul akici khat zong omlo mah hiam? Pasian in mundangpan a asawl hiam? National Geographics TV channel sungah sehnel gamah gulbeng te ong kilak pahpah hi. Gulbek thamlo, gulci, scorpion, cih te tamlua kisa. Pasian khah hiam, Pasian phal hiam? Pasian khah hi, laisiangtho Gamlak vakna 21:6 sungah ki at hi. Mite in Pasian leh Moses gensia in ong phunsan uh ciangin hitakmaw ci-in Pasian in gulgupha khah a, mite tu lum hi.\nThuhilh kikna 8:15. Egypt gam panin note a hong paikhiatpih a lian a lauhuai sehnel gamah gul gunei leh mom-ai lak.... hihte i sim ciangin kum 40 dektak tuate lakah khatvei zong gul in tu ngeilo scorpion ten kuingeilo, a phunhat uh teh Pasian in gulte tukding a phal hi cih lamin lazaw leng, Pasian in avantungmite bangzah takin makaihsak, kemsak, khoisak hiam cih imuthei hi. Mihonpite gul hangin ong buailua mahmah uh hi. Mihonpite Moses kiangah ong pai-in, Topa leh nang hong gensia in kampau kha ka hih manun khial mahmah ungh ci-in ong thumtak uh teh Moses in Pasian kiangah thumsak hi. Ikim ipam ah zinling, huihpi nung, pingpei kipei inn le lo susia, guahtamlua tui khang khuapi te tum, gamkang van a tungsun ni bang tangzolo phial, kawmkal ah eite zong Pasian vantungmi ten ong cing ong kem den uh ahih manin thusia lasia kawmkal ah a suakta vive ihi hi. Pasian tungah nisimin lungdam kohhuai mahmah hi.\nPasian in zong Moses kiangah,"Gul gupha tawh a kibang sumngo gul khat bawl in la, khuam khat tungah khai in. Gul in a tukmi peuhmah in tua gul a et ciagin hing ding hi," a ci hi. Milim bawl in cizen leh!!!An le tui tawh kisai kuamah ong phunngam nawnlo uh hiam, phunkik leuleu uh cih kigelh nawnlo hi. Tua khita kipan Jordan gun dong gul omnawnlo cilo hi. Lam apai laitakun kuan tua gul pua ahi zen tam? Thukham singkuang lah Levite minamte bek puaktheih hi a, giahphual asatuh ciangin koiah song bangin a phut uh diam? Biakbuk sungah phut uh hi, lah, cikei mate. Biakbuk sungah phutleh lah gul tuk mikhempeuh in mutheilo zel ding a, khosang penpen ah phut uh hiding hi. Tua khit a kipan (bang khit himawk ding hiam) gul gupha in vialh mah tuk mah ong nei nangnang hi. Tuama pen gul omlo hilo, gul in tu ngeilo uh hizen hi. akem acing ten kemzo cingzo sa ingh. Neulai kelpi khat leh a no nih nangawn cinlah mahmah kasak hi. Kel vaibel ong zomdahmai ning. Vantunggam tunglo ding ganhing hi. Tuu te bek tungding hi.\nIsraelte zong lampi lamkal ah aikam in deh zel, adiak diakin gulmei sikkha pahpah ahih manun gulgupha ten zong ong tu zel uh hi. Gulgu tawh akihua phadeuhte bang man lianlian hi. Tuhun teh pilna khang in gul in khetul ong tuk leh a gu khuaksung a tunlohna dingin tan ah gak ding cihmah, khut dawn ong tuk leh ban ah gakding cih mah, singkungtung pan luzang ong tu kha leh, ngawng ah gak ding cih mah,kidalna tuamtuam kitheita hi. Tua hunlai gul tukte adamkiknop uh leh khuamtunga kikhai langlang (kawlpau in hoh koicigen ding) sumngogul ento ziauding bek hizen hi. Lungtang suangsi bang khauh a en nuamlo teitei a om tam? A ngawng khauhlua in a lu hei zolo cih peuh a om tam?\nMi atulum ekek gulgupha te ka ngaihsut ciangin Dawi, Satan dingin tuat ingh. Gul khawiten zong agu neite sang agu neilote mah khawi zaw uh hi. Gul i pianzia leuleu, tawkikpai theilo uh hi. Backgear neilo hi. Maipaithei bek zen uh hi. A khete zong a vunnuai a lii/lip sungah omin alii te hanga tawkikpai theilo hi ding hi. Gulgupha mah bangin Dawimangpa zong akiphatsakna lii hang tawh vantung pan hitaleh, Eden huan pan hitaleh khialhna pan tawkik theilo hi. Khat leuleu ah gul in mitkhu neilo hiam, a mitkhuvun tomlua hiam, ihmu taleh amit gau gega den hi. Tuabang mihing na mungei uh hiam? Dawi te zong tuabang mahin mitsit hun nei ngeilo, kua khemtheiding ka hiam ci-in, pangpang thapai uh hi.\nGul thu i gen ciangin Zeisu' limla Gul gennuam zaw ihi a, Zeisu zong thukhat agennak leh, a tawkik theilo Gul mah ahi hi. Khensatna aneih leh khek themthum cih zanglo hi. Tua ahih manin na khempeuh ah Zeisu mah muan ding, belh ding ahi hi. Amah kikhel ngeilo hi.\nIsraelte gulgupha neiten ong tukuh teh si dingin ong kisansan uh hi. Pasian' tung leh Moses tungah khial kisa uh hi. Moses in palai na semin Pasian tungah thumsak hi. Pasian in hehpihin damna zatui pia hi. Tua damna zatui singkhuam tunga kikhai sumngo Gul, damna angahnuam peuh in en ding limtak en ding hiziau hi. En a damna ong ngah uh ciangin phunphun gensiatsiat vengpah hi. Tuasanlian mah hi, ih Topa in ong deihdeihna mun. Akua mapeuh Tanglai gulpi tuklupsa, a siding vive ihi hi. Moses in singkhuam tungah Sumngo Gul a khaimah bangin tua gulgupha ahi i mawhna khialhna hangin sihna pan nuntakna ih ngahtheihna dingin i Topa Zeisu singkhuam tungah kikhai upna tawh ento gige ding ahi hi. Pasian in eite lakpan gul gu pha neite bengkhia lo hi. Ahi zongin gulgu lehna dingin zatui hoih, zatui manpha ahi Zeisu Sisan ong pia hi.\nPasian leh Moses na lungsim sung gamlak vakna ah phunsansan, gensiasia in na omngei uh hiam. Israel mite bangin khialhna pulak mengmeng kei leh i gamtatna khempeuh ah nawhkhiat zawhloh sinkhiat zawhloh dingin gulte ong vak hiauhiau leh nawngkai in kibuai mahmah kha ding hi. Zeisu en ni, manpiak ding hizenzen lo hi. A khawnkhong hi. Tua hi leh buaina bei ding hi.\nZeisu in Keimah in Suangpi ka hi hi, Humpinelkai ka hi hi, Lenggui ka hi hi, Abram' khaicitang seed of Abram ka hi hi,...singkhuam tuangah kikhai Gulpi hikeng a ci hiam?\nTua ahih manin gul khempeuh siatgen ding hi zenzen lo hi. Itluat dingin i tuattheih loh hangin I Topa in Amah tawh ong nagenteh mawk hi..


url: =Malaysia Zomi Khuado 2014 Ka Siimna – 3 ~ Hau Za Cin :: ZOMI DAILY\nposted on 21 October 2014 at 12:17 am Lomkholna: Article, Hauzacin, Khuado\nMalaysia Zomi Khuado 2014 Ka Siimna – 3\nZomi te pen nidang sangin na kidomtuah tek uh ahih manin amau kianga va gamtat limlim zong nuam hi. Zomi hih ki angtang lua mahmah,\nnuam kisa lua mahmahta ahih manin tua laka va om pen paak huan ah paak namcin a pak zihziah lak ah lawmngaihte tawh khut kilen hialhial a vakkhop sang a zah tampi in lungnuam in khamuanhuai in nuamzaw hi.\nZOMIpa zong va mu thei ka hih manin angtang kisa ing. Amah pen a min hong gen dah mai ningin a hihna hong genzaw ning. Tukum Zomi Nam Ni in “Kei kua ka hiam?” cih limciinna ah amah a Zomipa ahi hi. Minam pen i pau i lai i ngeina i sisan in hong kiciamteh a, pau awkaih tawh hong kiciamteh hilo hi cih lak in mipi mai ah kitel sitset in Zomi i cih ciang kuate hi hiam cih hong lak ahi hi. Malaysia Zomi Nam Ni ka phawk simin tua limciinna ka phawk velval hi. Ka hihna hong kitelsak lua ahih manin ka mangngilh thei kei hi. Tutung zong Khuado innpi sungah kimu vat ka hih manin hampha ka kisa hi. Zomi a lamto mi khat ahi hi.\nHih teng khempeuh kicingtak, tomkim taka upate in hong lah khit uh ciangin khut kibeng ziahziah a, Singapore pan a hong paite thugenna kipia nuam mahmah ta ahih manin, tuate sapna dingin ‘pheingo kidawk hialhial in’ Zoliate hong vak khia helhhelh phot uh hi.\nTangval te in a panglam tutna pan a na galet uh bek hilo a ciahpih ding uh a handphone camera uh tawh maan ana zaih ziahziah ding uh, papite leh upate in zong ‘ka tangval hilai hizen leh maw’ ci a ciltui ana valhvalh khak phial ding uh Zolia melhoihte a kiu khat pan music tawh kituak in khat khat in hong pusuak hialhial uh a, a tungsang teng ah (stage tungah) hong kivei ziahziah in mipi muh in a pheizum uh a, a tan ngo uh hong kipelh setset a, a khutvik uh leh a puansilh tung vua aksi te diamdiamte, a ngawngawh uh Zokhi leh a zungbuh uh, a bilbah uh, a sam uh a etlawm theithei dinga kibawlte hong kipho khia zihziah, hong vak hialhial, hong kising deudeu……..(ka gen dan ding bang thei kei lianging) ka et ciang Kumpi David tausang tunga galhangte galvan kikhai te diamdiam te thupi ding dan ka mitkha in hong bawltawmsak phial hi. Zolia te a banban in hong pai deudeu uh a, mipi khutbeng leh a pahtawi awging tuama kiko ziahziahte, thapia a awng zuaizuaite…nuvaw, Khuado ka zat khak hampha kisa buang sam ing ei!\nEt cim theihloh ding zah a hoih leh etlawm ahih hangin, ‘a hoih a nuam na khempeuh zong a bei hun om’ a kicih bangin sawtlo sungin hong bei ziau a, a maigual a tu papi leh Zomi Lasiam Lengtong Pauno te pawl bel kam ka hehaw in sawtpi mah na khuadak ngekngawk uh hi. Amau zong Zolia hong paite tum khin phot uh cih a phawk vat uh ciang a lu uh pei in a gei vua tuithawl hongin dangkeu lopi in tui kam khat ciat a valh tek uh hi.\nTua khit ciang thugenna nasia mahmah khat kipan a, a thulu bekbek zong, “A laute ciah uh, kei laulo hi ing,” cih hi pah photphot hi. Zomi ka hi cih a zumpih leh a kigen ngamlo, a kipholak ngamlo, a nuntakpih ngamlo na om uh leh lau pipi in Zomi kicih kul tuanlo hi, nang na kicih loh hangin Zomi a kici ngam, a laulo, a lehtailo, a nungkik lo, a hangsan, a phungam tampi om lel hi, na kileh kik mai un, na ciah kik mai un…. Gideon in gal a sim dingin zong a galkap sung pan a lau dingte ‘na ciahkik mai un’ ciin a sawl mah bangin …. cih hi photphot hi… (kei zong lau hetlo in ka bil ka dawh pah teta hi)…nang zong tua thugen na za nuam hiam?\nPrevious: Zomi leh Khuado “Part 1” Japan kumpi te ZDF te laikhak\nNext: Thucinh thutang (K)


url: =Malaysia, Kelantan ah Brand minthang tuamtuam atuh akibawl te kiman :: ZOMI DAILY\nposted on 16 January 2018 at 8:55 am Lomkholna: Malaysia, News, Sawltak, World\nMalaysia, Kelantan ah Brand minthang tuamtuam atuh “Counterfeit” akibawltawm honpikhat kimankhia cih theStar pan kiza hi. Ketereh geinai aom Business Premises tengpan in akimankhia hi a, amanzah akituat ciangin RM36,000 bang manneiding cihi.\nHihvai tawh kisai in thunei ahi Kelantan Domestic Trade and Consumer Affairs (PDNKK) director Datuk Ab Ghani Harun in agenna ah Fake Designer atuh akiman vekpi pen 390 bang hi a, Thursday ni sunlam in thunei te’n amat khiat uh cihi.\nTuabang in Brand minthang tuamtuam azuak, abawl tepen Online paninzong azuak pawlkhat om uh a, pawlkhat pen Retail Store saizong neingiat in azuak uh cihi. Hihbangin Brand minthang te atuh bawltawm in azuakzawh uhpen kumkhat bang phakhinta cihi.\nTua Brand anei taktakte’n Complaint abawl ciangin kumpi thunei Enforcement Team te’n tuabang in atuh azuak saite kankhia in, aman uh ahihi.\nTua atuh akizuak tepen China panin akibawltawm hiding in ki ummawh a, asit taktakte sangin kimansakzaw in, khatciangin RM120 panin RM200 kikal bangin kizuak hi ci’n Press Conference ah thunei te’n genkhia uhhi.\nTua akimankhia Brand atuh aki bawltawm te lakah 232 Handbags, 122 Wallets, 11 Children’s Shoes, 5 Belt cihbangin thungkuah, sumbawm, naupang khedap leh kawnggak cihte kihel hi.\nHih vante pen atuh ahih hangin azuakte’n Retail Store saisung ah muhtheihding in koihkhialel uhhi.\nTuabang in atuh abawl, azuak, Fake Branded Goods tawh aki sawhkhate pen “Section 8(2) of the Trade Description Act 2011” thukhun tawh kizui in thu kibawlding hi.\nMore: Sengam ah atuh akibawltawm Cosmetic Brand minthang $171 million manneiding kiman\nAmawhna uh kiciantak in akimuh khiatleh liausum RM10,000 bang kigamthei a, tuaban ah thongzong kum 3 sungbang ki kiasakthei hi. Liausum leh thongzong anih in ki thuahkhawm sakthei hi. Company aki sawhkhate zong atuh akibawl Branded Goods te khatciangin RM15,000 tabang liausum ki piasakthei cih kiza hi. Sawltak #zomidaily\nPrevious: Malaysia, Penang aom suangmanpha zuakna ah Pistol tawi damiah mi 2 lut\nNext: Kipawlna a cidamna ding’ Itdan-kepdan siamding kisam


url: =Naam Taw Kihol Lumh ~ Thu Tatuam (Siyin News)\nNaam Taw Kihol Lumh\nMonday, September 19, 2016 Kawlzaang 1 comment\nKawlpi zaang, Kangyi khua ah September 18,2016 zanhun in, Nu Langh Suan Cing (Kumh 63) sia naam taw kiholh lumh ci hi.\nNaam taw kihollupna anaam zongh kidok zo ngawlin kinusia in, banghangin kithatlumh ci thu sia kihe ngawlin, Kawlpi zato ah kipuak aa, palikte in anungsang thu sulzui lai tu hi.\nSrc: Deih Cin\nibu winda September 22, 2016 at 7:43 PM


url: =2014 FIFA WORLD CUP....a lunglut te ading...\nChampion - GERMANY\nRunner up - ARGENTINA\nGolden ball - MESSI\nSilver ball - MULLER\nBronze ball - ROBBEN\nGolden boot - JAMES\nSilver boot - MULLER\nBronze boot - NEYMAR\nBest young player - POGBA\nFIFA Fair Play trophy- COLOMBIA\nBrazil gam Rio khuapi Maracana bawhlong tualpisung ah leitung ah bawlong kimawl siampen gamnihte Germany leh Argentina, 2014 FIFA WC champion ding kituh in asiamtawp un hong kimawl zialzial uh a full-time (minute-90) sung langkhat leh langkhat goal kikhum zolo in hongkidin uhi. Extra-time hong kimawl leuleu uh a, extra-time second half kipatkhit deuh in WC tangthu ah goaltampen pa (goal-16) Klose laih a honglut tangval melhoih Mario GOTZE in kamphat na tawh goalkhat (Golden goal) hongkhum a, champion GERMANY ci in bawhlong en mipi te ki awng ziahziah mai hi..\nWorld Cup 4vei champion Germany\nTu WC ah Germany in champion hongngah na hang in WC tangthu ah a gualzo pen Brazil (5vei champion) zom ah Germany ten champion 4vei (1954, 1974, 1990, 2014), runner up 4 vei, 3na 4vei tawh agualzo pen nihna hongngah uhi. Amau zom ah Italy te champion 4vei leh runner up 2vei ngah uhi....\nGermany mikhat leh Italy mikhat WC agualzo zaw kituh\nTu WC final kimawl madeuh in Brazil gam Rio khuapi ansai khat ah Germany gammi khat leh Italy gammi khat, WC ah ko Germany gualzo zaw, ko Italy gualzo zaw cihtawh hong kikamsel uh a, a tawpna ah German pa in Italian pa vatlumsuk ziau cimawk hi. A taktak inbel Italy champion 4vei leh runner up (nihna) 2vei, Germany champion 3vei leh runner up 4vei hi a Italy te a gualzo zawmah ahihi. Tunbal kikamsel kul nawnlo in a gualzo pen Brazil zom ah Germany (Italy sang'n gualzo zaw) hong hiphot hi....\nGermany champion a hihna hang in inntek Brazil gambup lungdam\nInntek Brazil tezong champion ding a kimuangpen khat himah leh semi-final pan Germany in hong pikkhia ziau uhi. Amau lamet na a suksia sak Germany te muhdanbawl, galbawl, langbawl lo uhban ah Brazil gammi a tamzaw thamtham in Germany thapia uh cihi. Germany in a zawhna hang in Brazil gammi ten gualzawhna/ lungdampawi nasia tak bawl uh cibeh laihi. Brazil gammi khat in a genna ah "A zenzen in Argentina champion hileh leitung beimasiah hong phinphin, hong koko, hong toto ding uhi, Germany in a zawhpen ka lung uh damlua mahmah hi" ci geugau zen hi. Brazil leh Argentina pen kigamveng/ vengtakhat himahleh ei theihloh kal in Pele leh Maradona, Neymar leh Messi vaitawh a vengta in a na kiphinphin kitoto hituak uhhi....\nArgentina leh Messi\nLeitung ah a minthangpen khat ahi Messi i Argentina tebel amau siamna tawh kituak in nihna hongngah uh a, amau ading in lungkim huai mahmah cihding hi. Messi in Golden ball (Best player of the tournament) hongngah behhi. Messi in agen na ah "Golden ball ka ngah hang in tutadih ka lungdam zonaikei, kei i siamna pen kei mimal ading bek sang in ka gam ading ka hisak masanuam zaw hi" cih gen hi..\nTangthusia tangthuthak tawh alaihzo Germany\nWC tangthu ah North leh South America Continent gamte ah WC a kibawlsim in Europe gamte champion zongiatlo ci uhi. Tu Brazil WC ah Germany in gualzawhna hong ngahna hang in North leh South America Continent sung ah Europe gampan champion ala masapen GERMANY cih minphat nakhat hong ngahbeh uhi....\nWorld Cup hang in nupa kikhen tam\nZogam khit ah Zomi te atampen i omna gamkhat ahi Malaysia gam ah nungkha leh tukha sung a kitengthak gammi 75% kikhen kik uh cimawk hi. A hang akan uh ciang in a pasal te in zanthapai WC en in, sunsung nasem uh a ihmut ciimlo, thazawm thabei uh a, zi te lungulh/ zi te duh piazolo uh a hihman in kikamsel kitawng kikhenna tawh kizom hi ci uhi. Ei Zomi sung ahbel ki it ki ngai a kiteng kimlai WC hang in kikhenlawh liangbel om in umkei hi. Zomi numei tepen pasal te ukna khat tha a piasiam/ telsiam te i hihman zong a hihi...\nWC kimawlna omlo hileh World War III piangkhin ding\nLeitung ah hih World Cup bawhlong kimawlna omlo hizenzen leh leitung galpi thumna piangkhin ding a leitungpi vut leh vai suakkhin ding hi cih mipil pawlkhat in gen uhi. WC thunei FIFA zongpen gamkhat leh gamkhat a lemtuah a hi UNO nangawn in phanawnlo zahdong in vanglian in gualzo uh cihi. WC kimawlna in minamkhat leh namkhat, gamkhat leh gamkhat hong meltheisak in, hong ki zahtaksiam sak a, leitung galgiim khempeuh siangsakzo a hihman in WC omlai teng leitung galpi thumna (World War III) cihbang omlo ding ci uhi.....\nChampion ten sum hawm ziahziah\nChampion Germany in champion a hihna hang in US$35mil (US$ tengh zathum leh tengh sawmnga) ngah uh hi. Tuaban ah champion hizawh nading in hanciam tak a kimawl tangval/papi laa kimawlsiam mimal 23 teng, mikhat ciang in US$408K (US$ tengh li leh tulgiat) tek Germany kumpi in bonus in piading ci uhi.....kawlgam sum in naktam ding hiven.....\nChampion GERMANY te lungdam pih hang ei...\nGenkhial leh lungsim tawh kituaklo omleh na theisiam mai o...